Рўзага оид шаръий масалалар » Ўзбекистон янгиликлари – Zamin.uz\n1. Ҳомиладор ва эмизикли аёл ўзига, ҳомиласига ёки чақалоғига зарар бўладиган бўлса Рамазон рўзасини тутмаса ҳам бўладими?\nҲанафий мазҳаби олимларининг фатволарига кўра ҳомиладор аёл ўзига ёки ҳомиласига ҳамда эмадиган чақалоғига зарар бўладиган бўлса, Рамазон ойи рўзасини қодир бўлган вақтда тутиб беради, каффорат бермайди. Валлоҳу аълам.\nРамазон ойида оғзига келган оддий, ҳеч нарса аралашмаган туфукни ютиш рўзага халал бермайди. Зеро оғизга келган тупукдан эҳтиёт бўлиш қийин. Ҳар вақт оғзига тўпланган туфукни туфлаб ташлаш вожиб эмас. Оғиздаги туфук таом ҳам, сув ҳам деб ҳисобланмайди. Шунга биноан рўзани бузувчи нарса эмас.\nАммо ўпкадан чиққан балғам, димоғдан келган сув айрим мужтаҳид уламоларнинг сўзларига кўра рўзани бузади. Валлоҳу аълам.\n3. Рўза вақтида эр ўз хотинини ўпса рўза бузиладими?\nМазҳабимиз уламоларининг сўзларига кўра, рўза вақтида инсон шаҳватини қўзғалишига сабаб бўладиган ҳар қандай амал макруҳдир. Шунинг учун ҳам рўзадор эр хотинини ўпишдан ўзини эҳтиёт қилгани яхши. Ўзига ишонган киши хотинини ўпиши мубоҳдир. Валлоҳу аълам.\n4. Айрим аёллар Рамазон ойи рўзасини тўла тутиш мақсадида ҳайзни вақтинчалик кечиктирадиган дори истеъмол қилишлари мумкинми?\nРамазон ойи бошқа ойларда топилмайдиган ўзига хос баракот ва нафаҳотларни ўзида мужассам қилган муборак ой ҳисобланади. Аллоҳ таоло мукаллаф қодир кишиларга Рамазон ойи рўзасини фарз қилган. Узрли кишиларга эса узрлари бартараф бўлгунига қадар рўза тутмасликларига ҳам ижозат бериб, бундай дейди: “Рамазон ойи – одамлар учун ҳидоят (манбаи) ва тўғри йўл ҳамда ажрим этувчи ҳужжатлардан иборат Қуръон нозил қилинган ойдир. Бас, сизлардан ким бу ойда (ўз яшаш жойида) ҳозир бўлса, рўзасини тутсин. Кимки бемор ёки сафарда бўлса, (тута олмаган кунларининг) саноғи бошқа кунлардандир. Аллоҳ сизларга енгилликни истайди, оғирликни хоҳламайди. Бу – ҳисобни тўлдиришингиз ҳамда ҳидоятга бошлагани учун Аллоҳга такбир (ҳамду сано) айтишингиз ва шукр қилишингиз учундир”. (Бақара сураси, 185-оят).\nАллоҳ таоло шунингдек, ҳайз кўрган, нифосдаги аёлга ҳайз ва нифоси муддатида Рамазон ойи рўзасини қазо қилишга рухсат берган. Шундай бўлсада, айрим аёллар Рамазон ойи рўзасини тутиш шарафига муяссар бўлиш ва шу ойда Қуръони каримни тиловат қилишдан баҳра олиш мақсадида ҳайзни вақтинча тўхтатиб турадиган дориларни истеъмол қилишади.\nҚуръони карим, саҳиҳ суннатда ва пешқадам уламоларимиздан етиб келган асарларда бу ҳақда бирон бир маълумот йўқ, аммо ҳаж мавсумида аёллар тавофдан маҳрум бўлмасликлари, масжиди ҳарамда намоз ўқиш, Қуръони карим тиловати билан машғул бўлишлари мақсадида ҳайзни вақтинча тўхтатиб турадиган воситаларни истеъмол қилишларига ижозат беришган. Ҳозирги вақтда тажрибали шифокорлар билан маслаҳат қилгандан сўнг ҳайзни вақтинча тўхтатиб турадиган дориларни истеъмол қилиш жоиз. Валлоҳу аълам.\n5. Рўза вақтида бирон бир касаллик туфайли орқага шам (свеча) қўйиш мумкинми?\nИмом Аъзам (раҳматуллоҳи алайҳ) мазҳабларидаги уламоларнинг сўзларига кўра орқа тешикка қўйилган свеча рўзадорнинг рўзасини бузади. Агар бирон бир шаръий узрга биноан бўлган бўлса қазо рўзасини тутиб беради. Валлоҳу аълам.\n6. Рамазон ойи рўзасига оид масалалар\n- Рўзанинг фарз бўлиш шартлари: Ислом динида бўлиш, ақл, балоғат, соғлиқ, ўз юртида бўлиб, сафарга чиқмаган бўлиш, ният, ҳайз ва нифосдан пок бўлишдир. Ният аслида дил билан бўлади. Лекин тил билан ҳам айтиш афзалдир. Фатовои Оламгирия (Ҳиндия).\n- Рўзадорлиги эсида йўқ киши бирор овқат еб қўйса ё ичимлик сув ёки дори ичиб қўйса ёҳуд жинсий алоқа қилиб қўйса, рўзаси очилмайди. Аммо шу ишлардан бирортасини қасддан қилса, рўзаси очилади. Кейин у ҳар бир куннинг қазоси билан каффорат сифатида муттасил равишда 60 кун рўза тутиб беради ёки 60 та оч киши (мискин - бечора) қорнини тўйғизади. Рўзадор аёлини жинсий алоқага мажбурлаган бўлса, ўзи 60 кун каффорат, аёли бир кун қазо рўзасини тутадилар. Аёли розилик берган бўлса, у ҳам 60 кун каффорат рўзасини тутади ёки 60 та оч киши қорнини тўйғазади (“Ҳидоя”).\n7. Қуйидаги ҳолатларда рўза очилади\nРўзадор тонг отмаган, деган хаёлда саҳарлик қилса-ю, аслида тонг отган бўлса, қуёш ботди, деб ўйлаб оғиз очса-ю, қуёш ботмаган бўлса, шу кунги рўзасини қазо қилиб қайта тутади, аммо каффорат вожиб бўлмайди (Имом Сарахсий “Мабсут” китоби).\nРўзадор тишлари орасида қолган нўхотдан ёки ундан катта нарсани ютиб юборса, рўзаси очилади (нўхотдан кичик бўлса очилмайди). Агар тиш орасидаги нўхотдан кичик нарсани оғзидан чиқариб, қайта ютса, рўзаси очилади.\nРўзадор ўзини зўрлаб қусса, рўзаси очилади.\nОдатда таом ҳисобланадиган ёки дори бўлган нарсани қасддан еган рўзадорга қазо ва каффорат лозим бўлади.\nРўзадор клизма қилса, қулоғига ёғ ёки дори томизса-ю, мазаси ошқозонига ёки димоғига етса, оғзига қор ёки ёмғир суви кирса, аёлини қучиб ўпганида маний чиқса, рўзаси очилади ва қазо вожиб бўлади.\nЯнгиликлар » Ҳаёт тарзи » Рўзага оид шаръий масалалар\n16:54 Рўзани очмайдиган амаллар\n23:24 Қандай амаллар рўзани бузмайди?


Аллоҳ таолонинг бандаларига ато этган неъматлари чексиз ва беҳисобдир. Ана шундай эзгулик мавсумларидан бири зулҳижжа ойининг аввалги ўн кунлиги ҳамда унда амалга ошириладиган қурбонлик амалидир. Қурбон ҳайити маъносини берувчи “ийду-л-азҳо” сўзи бежизга бундай номланмаган. Зеро, ҳаж амалларининг асоси бажариладиган бу кунлардаги энг асосий иш Аллоҳ таоло учун шукрона тарзида жонлиқ сўймоқдир. Шунинг учун ҳам бу байрам бизнинг тилда “қурбон ҳайити” деб номланади. Аллоҳ таоло розилиги учун ва Унинг беҳисоб неъматларига шукроналик ҳиссининг рамзи ўлароқ қон чиқариш динимиз Ислом таълимотида буюк амаллардан саналади. “Роббинггиз учун намоз ўқинг ва жонлик сўйинг!” (Кавсар сураси, 2-оят).\nҚурбонлик қилиш вожиб амал ҳисобланади. Қурбонлик улуғ ибодатдир. Банда бу ибодат билан ўзини мол-дунёдан устун эканини, мол-дунё унинг қалбида эмас, балки қўлида эканини, у нафсининг қули эмас, балки султони эканини исботлайди.\nАйрим кишилар биргина қўйни сўйишдан қочиб, нисобга пули етган, етмаганлигида баҳслашиб, имкон бўлса, сўймасликка турли баҳона ва ҳийла қидиришади. Яна баъзи инсонлар эса қурбонлик сўядиган бўлсалар-да, имкони бўла туриб, жониворнинг яхшисини излаш ўрнига қурбонликка ярайдиган даражада бўлса кифоя, деб, бундай улуғ ибодатга беэътибор қарашади. Тўғри, фақиҳларимиз қурбонликка қай даражадаги жонлиқлар ўтишини баён қилиб берганлар. Шунга амал қилса, қурбонлиги ўрнига ўтади. Лекин имконимиз бўлса, биз қурбонликнинг афзалига, савоблироғига ҳаракат қилмоғимиз лозимдир.\nҚурбонликнинг тарихига назар солсак, Иброҳим алайҳиссалом қариган чоғларида кўрган суюкли фарзандларини Аллоҳ учун сўйишдан бош тортмаганига гувоҳ бўламиз.\nБизга Аллоҳ таоло “фарзандингни қурбон қил”, демади.\nБизга Аллоҳ таоло “ҳаммангиз қурбонлик қилинг”, демади.\nБизга Аллоҳ таоло “молингнинг ҳаммасини қурбон қил”, демади.\nАллоҳ таоло Қурбонликни фақат бойлар учун вожиб қилди. Молининг арзимаган бир қисмидан ҳайвон олиб сўйишни вожиб қилди. Қурбонлик учун чорва ҳайвонлари сўйилади. Улар: туя, сигир ва қўйдир. Бунда уларнинг эркак ва урғочи жинслари тушунилади. Қўй деганда эчкилар ҳам назарда тутилади. Демак, туя, сигир, қўй ва эчкилар қурбонликка яроқли ҳайвонлар ҳисобланади. Шунга кўра, туя беш ёшга кирган бўлиши, сигир ва буқалар икки ёшга тўлган бўлиши, қўй ва эчки эса камида олти ойлик бўлган бўлиши талаб этилади.\nБаро ибн Озиб разияллоҳу анҳудан ривоят қилинган ҳадисда Набий соллаллоҳу алайҳи васаллам шундай дедилар: «Тўрт хил жонивор қурбонликка ярамайди:\nКўрлиги билиниб турган даражадаги кўр жонивор.\nКасаллиги билиниб турадиган даражадаги касал жонивор.\nОқсоқлиги билиниб турадиган даражадаги оқсоқ жонивор.\nОёқда туролмайдиган даражадаги беҳол-мадорсиз жонивор» (Сунан соҳиблари ривоят қилишган). Ҳадисдаги охирги жумла маъно эътиборига кўра таржима қилинган бўлиб, аслида “суякларида илик битмаган озғин жонивор” маъносига далолат қиладиган сўз ишлатилган. Демак, шунчаки, озғин эмас балки оёқ суякларида илиги бўлмаган даражада озиб кетган жониворни қурбонлик қилиб бўлмайди. Бундай жонивор ниҳоятда мадорсиз бўлади.\nЮқоридаги ҳадис қурбонликка путур етказувчи айб-нуқсонларни билишда асос кабидир. Юқоридаги ҳадисга биноан ва қиёсан уламолар қуйидаги сифатга эга бўлган жониворларнинг қурбонликка ярамаслигини айтадилар. Кўзи кўр жонивор. Оқсоқлиги билиниб турадиган даражада оқсоқ жонивор. Бир оёғи кесилган жонивор. Касаллиги кўриниб турган касал жонивор.\nБаъзилар ақиқага эътибор қилади-ю, қурбонликка бепарво қарайдилар. Аслида қурбонликнинг савоби ақиқанинг савобидан бир неча баробар кўпдир. Шундай экан, яхшисини сўяйлик. Тўй қиладиган бўлсак, қуданинг олдида уят бўлмасин деб, қуданикига олиб борадиган қўйга қанчалик аҳамият берамиз? Аллоҳ учун сўйиладиган жонлиққа келганда эса бироз эътиборсизроқ бўляпмиз.\nҲусайн ибн Алидан ривоят қилинади: «Расулуллоҳ соллаллоҳу алайҳи васаллам: «Қайси бир киши қурбонлик қилаётганидан дили хурсанд бўлса ва шу қурбонлигидан савобни ният қилса, ушбу қурбонлиги унга дўзахдан парда бўлади», дедилар (Табароний «Кабийр»да ривоят қилган).\nҲар бир ибодатда ният, ихлос ва муҳаббат бош аҳамиятга эга бўлган ишдир. Худди шундай қурбонлик қилаётганда ҳам агар чин ихлос эътиқод билан бу амални рўёбга чиқараётган бўлса, албатта ич-ичидан хурсанд бўлади. Дили яйрайди ва ўзини ҳар тарафлама енгил ҳис қилади. Мана шундай ҳолатдаги қурбонлик эса албатта, ўз эгаси учун дўзахдан парда бўлади. Шунинг учун ҳам қурбонлик қилаётган пайтда дунёвий ғаразлар ва эҳтиёжларни ҳаёлига келтирмаслиги керак. Гоҳо баъзилардан эшитиб қоламиз «ўзи гўшт керак бўлиб тўрган эди» ёки «яхши бўлди, шу баҳонада тўйнинг зиёфатини ҳам ўтказиб юбораман» деганга ўхшаш ҳар хил фикрлар асл ниятга ҳалал беради.\n«Бориб қурбонлигингга шоҳид бўл. Унинг биринчи томган қони билан баробар сенинг ўтган гуноҳларинг мағфират қилинур», дедилар.\n«Эй Аллоҳнинг расули! Бу бизга – аҳли байтга хосми ёки мусулмонларга умумийми?» деди Фотима.\n«Йўқ. Мусулмонларга умумий», дедилар».\nБизларнинг урфимизда кўпинча аёллар тарафидан қурбонлик қилинмайди. Гўёки қурбонлик эркакларгагина хос ибодатдир. Уларга хос бўлганда ҳам гўёки бутун бошли бир оилани номидан биттагина қўй сўйилиши одат бўлиб қолган. Аслида эса мазкур ҳадиси шарифда келаётганидек барча аёлларни саййидаси ва афзали бўлмиш Фотима розияллоҳу анҳо қурбонлик қилганлар ва бу барча аёлларга ибрат ва намуна бўлиши керак.\nҚолаверса тарихдан маълумки, Фотима розияллоҳу анҳо анчагина фақирона ҳаёт кечирганлар. Шундоқ бўлса ҳам қурбонлик қилишга қаттиқ аҳамият берганлар. Балки, бошқа ҳар хил сарф ҳаражатларни олдини олиб тежаб тергаб қурбонлик қилишга ҳаракат қилганлар. Сабаби эса, ҳадиси шарифда келаётганидек қурбонлик қилинаётган жониворни биринчи томган қони ерга тушишлиги баробарида қурбонлик қилувчининг ўтган гуноҳларини мағфират қилинишидир. Қолаверса, мазкур мағфират аҳли байтга хос эмас, балки бутун мусулмонларга омматан бўлиши барчамиз учун энг буюк мукофотдир. Ҳақиқатан ҳам, бир томчи қонни эвазига барча гуноҳларимизни мағфират қилинишидан кўра ҳам буюкроқ мукофот борми?!\nОиша розияллоҳу анҳодан ривоят қилинади. «Набий соллаллоҳу алайҳи ва саллам:\n«Одам зот сўйиш куни қон чиқаришдан кўра Аллоҳга маҳбуброқ иш қилган эмас. Албатта, у (ҳайвон)лар қиёмат куни шохлари, жунлари ва туёқлари билан келурлар. Албатта, қон ерга тушишидан олдин Аллоҳнинг ҳузурига етур. Уни чин кўнгилда чиқарингиз», дедилар», Термизий ривоят қилган.\nБу ҳадиси шарифда ҳам юқоридагига ўхшаш маънолар таъкидланиб келиши билан бирга, яна бир қанча қўшимча имтиёз ва имкониятлар ҳам баён этилмоқда. Демак Қурбон ҳайити куни Аллоҳ таоло учун қурбонлик қилинишдан кўра маҳбуброқ иш йўқ экан. Қолаверса, сўйилган ҳайвонлар қиёмат кунида барча аъзолари билан келар эканлар. Демак, мазкур ҳолат ҳам қурбонлик қилган инсон учун катта ютуқдир. Чунки у ҳайвонлар ҳам инсоннинг амали солиҳлари қаторида торози босадиган ибодатлари сарасида бўлади. Бу ерда яна ҳайвоннинг қони ерга тушишдан олдин Аллоҳ таолонинг ҳузурига етиб боришлиги тўғрисида хабари берилмоқда. Мазкур ютуқларни ҳаммаси эса, қурбонликни чин кўнгилдан чиқарилишига боғланмоқда.\nИмкони бўла туриб қурбонлик қилмаса\nРосулуллоҳ соллаллоҳу алайҳи ва саллам:\n«Кимни имкони бўла туриб қурбонлик қилмаса бизнинг масжидимизга яқинлашмасин», дедилар.\nИмом Аҳмад ибн Ҳанбал, Ибн Можа ва ал-Ҳокимлар ривоят қилган.\nБу ҳадиси шарифда имкони бўла туриб қурбонлик қилмаганларга жуда ҳам қаттиқ ваъид бор. Мўмин-мусулмон учун масжидга яқинлашишдан ман этилиши, балки ундан мутлақо маҳрум бўлишидек қаттиқ жазо бўлмаса керак. Зотан, масжид Аллоҳнинг уйидир. Мўмин банда эса ўз Роббисининг уйига кириб, унга ўз қуллигини изҳор қила олишлик бахтидан маҳрум бўлар экан. Бу уни барча яхшиликлардан бенасиба бўлишидир. Қолаверса, бу ҳолат Пайғамбаримиз соллаллоҳу алайҳи ва салламнинг ғазабланишларига сабаб бўладиган ишдир. Зотан Пайғамбаримиз соллаллоҳу алайҳи ва саллам ғазабланмасалар, бир инсонни масжидга киришлигидан қайтармас эдилар.\nИмом Шаъбий раҳматуллоҳи алайҳ: “Мен Аллоҳ учун бўлган ишимда бирорта нуқсон бўлишини хоҳламайман”, деганлар.\nАслида қурбонлик ўзимиз учун фойда. Гўштини ҳам ўзимиз еймиз, савобига ҳам ўзимиз эришамиз: “Аллоҳга (қурбонлик) гўштлари ҳам, қонлари ҳам етиб бормас. Лекин у Зотга сизлардан тақво етар” (Ҳаж сураси, 37-оят).\nДарҳақиқат, қурбонликка сўйилган ҳайвонларнинг гўштларига ҳам, қонларига ҳам Аллоҳ таоло муҳтож эмас. Қурбонлик қилиш шундай бир фурсатки, банда бу билан Роббисини улуғлашини исботлайди. Қурбонлик қилишдан мақсад Аллоҳнинг амрига бўйсуниш ва тақвони намоён қилишдир. Банда қурбонлик қилар экан, демак у Аллоҳнинг буйруғини улуғлайдиган, унга бўйсинадиган тақводор бандадир. Қурбон ҳайити – улуғ байрамдир. Шунинг учун бу кунни яқинларимизни йўқлаш, уларнинг ҳолидан хабар олиш, ёши улуғларни зиёрат қилиш, муҳтожларга меҳр-мурувват кўрсатиш, оилаларга хурсандчилик улашиш ва умуман байрамнинг кўркига кўрк қўшадиган солиҳ амаллар билан ўтказиш мақсадга мувофиқдир. Ана шундай чинакам исломий муомалалар қаторида бу кунда гина-кудуратларни унутиб, кечиримли бўлиш лозимлигини ҳам унутмаслик керак. Пайғамбаримиз соллаллоҳу алайҳи васаллам бу кунда янада меҳрибонроқ, шафқатлироқ бўлар, етим-есирлар бошини силар, қариялар, касалмандлар, муҳтожлардан хабар олар, уларнинг кўнгилларига ҳам байрам шукуҳини олиб кирар эдилар.\nҚурбонлигингизни Аллоҳ таоло қабул қилсин!\nСавобини кўпайтириб берсин! Ҳайит байрамингиз муборак бўлсин!\nЎктам Қурбаниёзов, Амударё тумани «Нўғой эшон» жоме масжиди имом-хатиби.\n183 мәрте оқылды


Биз ҳақимизда в Узбекистане | Server Service\nServer Service Company – биноларни муҳандислик ва иқлим тизимлари соҳасида кенг хизмат турларини тақдим этадиган доимий ривожланувчи компаня. Биз ҳам йирик саноат объектлари, ҳам маиший техникалар билан ишлай оламиз.\nКомпаниямизнинг ташкил этилиш тарихи\nКўп йиллар аввал бизнинг директор кондиционер сотиб олди. У вақтларда кондиционер заруратдан кўра ҳашаматга эга эди. У кондиционер ўрнатишга буюртма берганида уни олиб келишларини бир ойдан ортиқ вақт кутишига тўғри келган. Натижада кондиционерларни ўрнатувчи ва таъмирловчи сервис маркази очиш ғояси туғилди, чунки “сплит-тизим” каби\nкондиционерлар тезда оммалашди ва уларни Тошкентда ўрнатадиган мутахассис кам эди. Натижада компаниямиз “Server Service” ташкил топди.\nКомпаниямизда фаолият юритувчи мутахассислар Россия, Қозоғистон, Исроил давлатларида малака ошириб қайтган. Айни вақтда барча мутахассисларимиз ҳам маиший, ҳам саноат туридаги кондиционерлаш тизимлари билан ишлашда кўп йиллик тажриба ва малакага эга.\nКомпаниямизнинг ривожланиш тарихи\nАввал бошида компаниямиз кондиционерларни ўрнатувчи ва йирик техника (совутгич, кир ювиш машиналари, газ ва электр плиталар) ларини таъмирловчи сервис маркази бўлган. Вақт ўтиши билан биз фаолиятимизни кенгайтирдик ва савдо совутгичлари, яримсаноат кондиционерлар, мини чиллерлар каби йирикроқ ускуналар билан шуғуллана бошладик. Махсус курслардан ўтиб, мутахассисларимиз тоифаси кўтарилганидан сўнг биз саноат тизимларига сервис хизма кўрсатишга киришдик.\nКомпаниямиз турли хизмат турларини таклиф этади:\nМаиший техниклар (совутгич, кир ювиш машиналари, кондиционерлар) ни ўрнатиш, таъмирлаш ва хизмат кўрсатиш.\nИсталган тураги саноат вентиляция ва кондиционерлаш тизимларини лойиҳалаш.\nМуайян ҳарорат даражасини ушлаб туриш билан боғлиқ ҳар қандай ускуналарни ўрнатиш.\nСаноат иқлим, вентиляция ва совутиш қурилмаларини таъмирлаш.\nХитойдан ускуналарни етказиб бериш. Батафсил маълумотларни сиз компаниямиз сайтидан топишингиз мумкин.\nКатта иш тажрибаси, биз 2002 йилдан буён фаолият юритамиз ва бу вақт давомида кўплаб доимий мижозларга эга бўлдик.\nБиз амалга оширадиган хизмат турлари тегишли ҳужжатлар билан кафолатланади. Шунинг учун ускунангизнинг ишончлилигига тўлиқ ишонишингиз мумкин.\nМослашувчан нарх тизими – биз юқори сифатда тақдим этадиган хизматларимизни бозорнинг ўрта нархларида тақдим этишга ҳаракат қиламиз. Доимий мижозларимиз учун эса чегирмалар тақдим этамиз.\nСўровларга тезкор жавоб қайтариш. Бизда кўп сонли ходимлар фаолият юритади, бу мижозни куттирмаслик ва қўнғироқларга тезкор жавоб қайтариш имконини беради.\nБиз нафақат Тошкент шаҳри ёки вилояти, балки келишув бўйича бошқа шаҳарларда ҳам ўз хизматларимизни амалга оширишимиз мумкин.\nМутахассисни ёлғон чақирув учун, шубҳасиз, тўлов қилинади.


Абитуриент-2015: Қабул ҳайъатларида талабгорлар навбати узайиб кетди\nНизомий номидаги Тошкент Давлат педагогика университетига 3 кун давомида навбат кутиб, ҳужжат топширолмаганидан арз қилган бир абитуриент Озодликка мурожаат қилди.\nУнинг арз қилишича, қабул ҳайъатлари ёнида талабгорлар ҳаддан зиёд кўп, аммо ҳайъат аъзолари ҳужжатлардан камчилик топиб, уларнинг аксар қисмини қайтармоқда.\n"Ўқишга тайёрланиш ўрнига бир ҳафтадан буён шу ҳужжат ортидан оввораман. Одам кўп, навбат узайиб кетган. Кейин майда-чуйда камчиликларни баҳона қилиб, ҳужжатларини олишмаяпти", деб ёзди педагогика университети қабул ҳайъатидан қуруқ қайтганини даъво қилган абитуриент.\nТошкент Давлат педагогика университети Қабул комиссияси ходими шу кунда талабгорлар сони кўплигини тасдиқлади:\n"Лекин, унақа ҳужжати 3-4-кунга ўтиб кетган жойи йўқ. Келсин, раҳбариятга учрасин, ҳал қилиб берамиз", деди қабул ҳайъати аъзоси.\nТошкентдаги қатор олий ўқув юртлари қабул ҳайъатлари ҳар йили қабул ойининг сўнгги 10 кунлигида талабгорлар сони ошишини қайд этди. Бунга эса, одатан, ҳужжатлардаги камчиликлар ёки абитуриентларнинг талабалик ўрнига якуний талабгорлар нисбати шаклланишини кутиши сабаб бўлади.\nШу кунларда 2015-йилги қабулга оид мурожаатлар Озодликка кўп келмоқда ва айтилишича, бу йил олий ўқув юртига кириш истагида бўлган ёшлар сони ўтган йилгидан ошган. Жумладан, педагогика университетида бир талаба ўрнига ўтган йили 10-12 талабгор тўғри келган, бу йил эса бу кўрсаткичнинг ошиши кутилмоқда.\nТошкент Давлат Ислом институтидаги 50 ўринга эса шу кунга қадар 200га яқин талабгор ҳужжат топширган. Бу билим даргоҳига ҳужжат топширган самарқандлик Абдулла навбатда турганлар кўпчилик эканини айтди:\n- 200га яқин одам ҳужжат топишрган. Жами 50 кишини олади. Мен бугун топширдим, ҳали яна қанча одам ҳужжат топшириш учун навбатда турган эди. Кўпчилик ўзи шу охирги ҳафтада ҳужжат топширади. Конкурснинг қанақа бўлишини кўриб, факультет танлайди-да,- дейди Абдулла.\nМирзо Улуғбек номидаги Ўзбекистон Миллий университети қабул ҳайъати эса азбаройи талабгорнинг кўплигидан саволларга жавоб беришга ҳам вақт топа олмади:\n"Одам жуда кўп, вақтимизни олманг, келинг ўзингиз кўринг!" деди Қабул ҳайъатининг гапни қисқа қилган ходими.\nВазирлар Маҳкамаси ҳузуридаги Давлат тест маркази сайтида қайд этилишича, 13 июль куни кечга қадар мамлакат бўйлаб олий ўқув юртларига ҳужжат топширган талабгорлар сони 250 минг нафардан ошди. Натижада, бир талабалик ўрни учун талабгорлар сони ўртача 4 кишидан ошди.\nШу кунга қадар энг кўп талабгор Термиз давлат университетида - 15 632та ҳужжат қабул қилинган ва натижада, бир ўринга қарийб 10 кишидан тўғри келмоқда. Иккинчи ўринда эса Жиззах давлат педагогика институтига 11 минг 930 киши топширган, бир ўринга 7 кишидан тўғри келмоқда. Қарши ва Андижон давлат университетларига эса 10 ярим мингтадан ҳужжат олинган, бир ўринга 8 кишидан тўғри келмоқда. Ҳали қабул тугашига яна 1 ҳафта бор.\nЎтган йили Ўзбекистон олий ўқув юртларига жами 543 мингдан ортиқроқ абитуриент ҳужжат топширган ва бир талабалик ўрни учун ўртача 9 нафардан ортиқроқ одам тўғри келганди. Бу кўрсаткич мустақил Ўзбекистон тарихида рекорд кўрсаткич, дея қайд этилган. Бу йил эса рекорднинг янгиланиши кутилмоқда.\nЯна бир муҳим жиҳат шуки, бу йил Ўзбекистон олий ўқув юртларига қабул ҳар йилгидек 20 июндан эълон қилинган бўлса-да, аксар олий ўқув юртларида ҳужжатлар 23 июндан бошлаб олинди.\nҚабул ҳайъатлари бунинг сабабини бу йил талабалик ўрни учун ажратиладиган квоталарга оид қарор кечиккани билан изоҳлаган.\nЎзбекистон Президенти Ислом Каримов томонидан имзоланган “2015-2016 ўқув йилида Ўзбекистон Республикаси олий таълим муассасаларига қабул тўғрисида”ги қарор 23 июнь куни расмий матбуотда эълон қилинди.\nҚарорга мувофиқ, бу йил республика олий ўқув юртларининг бакалавр йўналишига 57 907 талаба қабул қилинади. Уларнинг 19 120 нафари давлат гранти, 38 787 нафари эса шартнома асосида ўқийди.\nМагистратура йўналишига жами 5000 талаба қабул қилинади ва уларнинг 1548 нафари давлат гранти, 3452 нафари эса шартнома асосида ўқийди.\nЎзбекистон олий ўқув юртларига кириш имтиҳонлари анъанага кўра ҳар йили 1 август куни бўлиб ўтади.


Фазлиддин Ғоибназаров ва Теренс Кроуфорд спарринг жанги қандай бўлганди?\n9 март, 2020, 13:19\nТеглар:Бокс Ўзбекистон | Аброр Турсунпулатов | Фазлиддин Ғоибназаров | Сергей Ковалев\nАброр Турсунпўлатов билан суҳбат.\nРио Олимпиадаси чемпиони Фазлиддин Ғоибназаровнинг мураббийи Аброр Турсунпўлатов барча бокс мухлисларига яхши таниш. Уни нафақат юртимизда балки, МДҲ мамлакатлари ва океан ортида ҳам яхши билишади. У Фазлиддин билан бир қаторда россиялик машҳур Сергей Ковалёвга ҳам мураббийлик қилганлигидан хабарингиз бор. Бир сўз билан айтганда яхши мутахассис.\nБиз ушбу мураббий билан фаолиятига оид батафсил суҳбат қурдик. Қуйида мазкур интервьюни эътиборингизга ҳавола этамиз.\n- Аброр ака сизни мураббий сифатида мухлислар яхши билишади. Лекин боксчилик фаолиятингиз борасида эса маълумотлар бироз камроқ. Келинг бу борадаги хотираларингиз билан ўртоқлашсангиз?\n- Бокс оламига 8 ёшимдан кириб келганман. 1995 йил Чирчиқдаги спорт мактабида машғулотларни давом эттиргандим. Биринчи мураббийим раҳматли Руслан Владимирович Сай эди. Степан Степанович, Иляс Раҳимжоновлар ҳам устозим бўлган.\nКейинчалик Сирдарёда Юрий Сергеевич Емельянов ва Лочин Қўчқоров қўл остида шуғуллана бошладим. Бироз вақт ўтгач Лочин ака билан Наманганга кетганман ва у ерда фаолиятимни давом эттиргандим.\nТўғрисини айтганда бокснинг ростмана сир-асрорларини Лочин акадан ўргандим. Чунки ушбу инсоннинг бу борада ўзига хос мактаби бор эди. Боксчи сифатида у қадар муваффақиятга эриша олмаганман. Сабаби, рақобат кучли бўлган.\nҚолаверса, қайсидир маънода эътибор камроқ бўлганми, 2000 йил ёшлар ўртасида Ўзбекистон чемпионатида иккинчи ўринни эгалладим. Бир нечта халқаро турнирларда ғалаба қозонишга ҳам муваффақ бўлганман.\n- Мураббийлик фаолиятингиз қачондан бошланган ва бунга қандай омил туртки бўлганди?\n- Бу борадаги фаолиятимни жуда эрта бошлаганман. Ўша вақтда Наманганда ўқирдим. 2000 йил эди. Лочин акани қўлида кўплаб ёш боксчилар шуғулланар ва унга ёрдам керак бўлган. Шунинг учун мени ва Баҳодир Нуриддиновни мураббийликка ўтишимизни айтганди. Шундан сўнг 14:00 дан 16:00 га қадар, ёш болаларга машғулот ўтиб, кейин ўзимиз икки соат шуғулланардик.\nҲозир мураббий сифатида шуни тушундимки, қайсидир маънода кучли боксчи бўла олмаганимга мураббийликни эрта бошлаганим ҳам сабаб бўлган. Ваҳоланки, мураббийим чақмоқ каби тезлигим борлигини айтарди. Лекин ризқ-насиба, ҳар ким ҳам яхши боксчи бўлавермайди. Ўшанда Лочин ака сен яхши мураббий бўла оласан. Фаолиятини давом эттир, деганди.\n- Бу борада камол топишингизда яна қайси мураббийлардан кўпроқ маслаҳатлар олгансиз?\n- Аввало, юқорида таъкидлаб ўтганимдек ўзимнинг устозим Лочин Қўчқоров, Ўзбекистон терма жамоаси бош мураббийи Марат Қурбонов ҳамда Владимир Шинни алоҳида таъкидлаб ўтган бўлардим.\n- Ҳаваскор ва профессионал йўналишдаги мураббий деган тушунчага қандай изоҳ берасиз?\n- Аслида, унчалик фарқи йўқ. Лекин ҳаваскордан бирданига профессионалга ўтсангиз бироз қийинчилик юзага келиши бор гап. Лекин боксчилик фаолиятини бошидан ўтказган ва назария борасида ҳам яхши билимга эга мутахассислар бу қийнчиликни осонгина енгиб ўтади. Шахсан ўзимда ҳам АҚШга борганда шундай ҳолат юзага келган. Бу борада менга Анатолий Ломаченко ўзига хос маслаҳатлар берганди.\n- Фазлиддин Ғоибназаровнинг муваффақиятларида сизнинг ўрнингиз беқиёс... У билан неча ёшидан бошлаб ишлай бошлагансиз?\n- 2003 йил Намангандаги олийгоҳни битириб, ўзимнинг шаҳрим Бекободга қайтганимдан сўнг иккита залда мураббийлик қила бошладим. Учта гуруҳга устозлик қилардим. Ўшанда Файзи ёш бола эди ва у ҳам машғулотларга келарди.\nБир ой ишлаш давомида бундаги иқтидорни кўра олдим. Лочин ака Қўчқоров қўл остида мен, Нодир Ғуломов, Баҳодир Нуриддинов ва Тўлашбой Дониёровлар бирга машғулот ўтаганмиз. Фазлиддинни ҳаракатлари Тўлашбойга ўхшаб кетарди. Уни чақириб ҳозир бокс қўлқопи керакмаслигини айтиб, алоҳида машғулотлар тавсия қилдим. Кейин Лочин акага телефон қилиб, кичик Тўлашбой Дониёровни тайёрлаётганимни айтдим.\nОрадан бироз вақт ўтгач Наманганга олиб бориб, у ерда спарринг жангларда иштирок этдик. Ҳаракатлари барчага ёқди. Унинг чапақайлиги, умуман олганда талант бор эди.\nФазлиддинни муваффақиятларидаги энг катта хизматим уни ўз вақтида пайқай олганлигимда бўлса керак. Чунки қанчадан-қанча иқтидорлар эътиборсизликдан ёки мураббийлик фаолияти тўғри йўлга қўйилмаганлиги учун боксдан совиб кетишади. Ваҳоланки, улар орасида жаҳон, Олимпиада чемпиони бўлиш салоҳиятига эга бўлганлари ҳам топилиши мумкин.\n- Файзи Бухорода адашмасам Нодир Ғуломовни қўл остида ҳам машғулотлар олиб борган эди. Бу нима билан боғлиқ бўлган?\n- Биласизми, ўша вақт мураббийликни тарк этишимга тўғри келиб қолган. Маош жуда оз эди. Бир ўғилман. Уйдагиларга ёрдам бериш керак. Оила қурдим ва фарзандли бўлдим. Ҳаражатлар кўпайди. Шу боис савдо билан шуғулланишга қарор қилганман. Қолаверса, халқаро тоифадаги ҳакам эдим. Кўплаб мусобақаларда ишлаш жараёнида, Фазлиддинга эътибор камайиб кетиши мумкин эди. Шунинг учун уни Нодир Ғуломовни олдига олиб борганман. Боиси, юқорида таъкидлаб ўтганимдек, у билан битта бокс мактабидан чиққанмиз. Иккимиз ҳам Лочин Қўчқоровни тарбиясини олганмиз. Болани мен бошлаган йўлдан давом этиши учун Лочин акага ёки Нодир Ғуломовга олиб боришим керак эди. Устознинг қўл остида жуда кўп шогирдлари борлиги туфайли Бухорога Нодир Ғуломовни олдига бориб, унга топширганман.\nУ ерда ушбу мураббий ва Олим Муҳаммедов қўл остида машғулотларни давом эттирган. Уларнинг устозлигида ҳам жуда кўп муваффақиятларга эриша олди.\n- Сергей Ковалёв билан ҳамкорлик қандай бошланганди?\n- АҚШ да Фазлиддин Ғоибназаров ҳамда Бахром Муртазалиев билан ишлаётганимда залимизга Сергей келди ва машғулотларда иштирок этди. Ўша вақт Андре Уорддан иккинчи бор мағлубиятга учраган вақти эди. Кейин бироз бирга ишлайлик, деб сўради. Унга лапа ушладим. Машғулотдан сўнг, кечки овқатга таклиф қилди. У менга ўзининг биринчи мураббийи Новиковни эслатиб юборганимни айтди ва бирга ишлашни таклиф қилди. Майли қўлимдан келганча ёрдам бераман дедим. Лекин профессионал тажрибам у қадар юқори эмаслигини, унга катта ваъдалар бера олмаслигимни айтдим. У эса иккимиз бирга ўсишимизни таъкидлади. Шу билан ҳамкорлик бошланиб кетди.\n- Гонорар масаласи қандай келишилди?\n- Пул масаласида оғиз очганда, мен бу иккинчи даражали эканлигини, устоз-шогирдлик муносабати аҳамиятли эканлигини тушунтирдим. Иш бошланмасдан пул ҳақида келишув қилсак, бу бизнес бўлиб қолишини айтдим. Ваҳоланки, бунинг ўзи бизнес саналади. Қанча берсанг шунга рози бўламан, дедим.\n- Бошланиши ёмон эмасди?\n- Биринчи жангга тайёргарлик бошланиб кетди. Ўша вақт Андре Уорд WBO чемпионлик камарини вакант қолдирганди. Ушбу титул учун Вячеслав Шабранискийга қарши жангга тайёргарлик кўрдик ва ғалаба қозониб, чемпионликни қўлга кирита олдик. Унинг иштирокидаги учинчи жангда бизда бироз камчилик бўлди.\n- Элейдер Альваресдан учралган мағлубият назарда тутилмоқдами?\n- Қандай камчилик бўлган. Балки буни ўзига яраша сабаби бордир?\n- У мазкур жанг аввалида, бир қизни калтаклаган экан. Шунинг учун уни ҳар куни терговга чақиришган. Бутун диққат-эътибори ўша билан бўлиб қолган. Буни биздан яширган. Спарринг жангларда 4-5 раундда чарчаб қолаверган. Демоқиманки, шу туфайли унда руҳий тушкунлик юзага келганди. Мағлубиятга қайсидир маънода ушбу омил ҳам сабаб бўлган.\n- Мазкур мағлубият ҳамкорликни тўхтатилишига сабаб бўлганми?\n- Йўқ. Фақат мағлубият туфайли демаган бўлардим. Ундаги вазиятдан келиб чиқиб, жароҳати сабаб унга фаолиятини якунлашни маслаҳат бераман деган гапларим матбуотда чиқиб кетди. Шу билан орамизга совуқчилик тушди деб ҳам айта олмайман. У билан муносабатимиз ҳали ҳам яхши, ҳозирга қадар гаплашиб турамиз. Шунчаки ўшандан кейин ишни тўхтатдик.\n- Теренс Кроуфорд ва Фазлиддин ўртасидаги спарринг қандай бўлганди. Файзи Феликс Диасга қарши жангида унга ёрдам берган экан?\n- Қайсидир маънода “Top Rank” нинг жиддий қизиқиши ҳам айнан ушбу спарринг натижасида юзага келган. Биз АҚШда биринчи жангни ютдик. Иккинчиси Кроуфорд-Диас жангини андеркардида бўлиши керак эди. Фазлиддинни услуби, чапақайлиги Диасга ўхшаб кетиши туфайли, бизга Кроуфордга ёрдам берасизлар, деди. Биз бу таклифни қабул қилиб, у машғулотлар ўтаётган жойга бордик.\nЯхши кутиб олишди. Денгиз сатхидан анча баланд бўлган Колорадонинг тоғли ҳудудида ушбу машғулотлар жараёни бўлиб ўтди. Юқори босим ва иқлим туфайли томоғимиздан хеч нарса ўтмасди. Фақат сув ичардик. Шуни инобатга олмаса, барчаси ажойиб кўриниш олди.\nСпарринг беш раунд 4 дақиқадан давом этди. 30 сония дам эди. Бу биз учун янгилик эди. 1-3 раундларда Фазлиддин Кроуфордни алдаб қўяверди. Чунки ўша вақт Фазлиддин яхши формада, яқиндагина жанг ўтказган эди. 4-раундда Теренс жигарга кучли зарба йўллади.\nЛекин Фазлиддин йиқилмади. Жангни давом эттирди. 5 раундда эса буни акси бўлди. Файзи уни жигарига яхшигина зарбасини ўтказди. Қисқаси жуда ажойиб ва кучли спарринг бўлди. Шуни айта оламанки, бу спаррингда Фазлиддин уни ютиб қўйди. Ўша ерда “Top Rank”нинг матбуот хизмати бор эди.\nАҚШда бу соҳа қандай эканлигини яхши биласиз. Тезда Фазлиддин Кроуфордга қарши жуда кучли жанг ўтказди, деган гап-сўзлар тарқалди. Иккинчи спаррингга энди ушбу промоутерлик компаниясининг вице-президенти, менежерлари, Боб Арумдан бошқа барча мутасаддилари ташриф буюрди. Бу сафаргисида ҳам яхши жанг бўлди. Бироқ аввалгисидан кўра, Теренс эхтиёткорроқ бўлиб ҳаракат қилди. Чунки уни олдида муҳим тўқнашув бор, жароҳатлар унга қимматга тушиши турган гап эди.\nЎша ердаги барча, ушбу спаррингдан кейин менга шогирдинг бўлажак жаҳон чемпиони, ишлашда давом этинглар, деган гапларни айтди.\n- Яхши фикр билдирганлар орасида “Top Rank” мутасаддилари ҳам бор эдими?\n- Албатта. Боб Арумнинг ўзи ҳам менежеримиз Эгис Климасга телефон қилиб, Файзи ҳақида илиқ гап-сўзларни айтган.\n- Россиялик яна бир боксчи Бахром Муртазалиев билан ҳамкорлик нима бўлди?\n- АҚШдалигимиз вақтида унинг ўзи олдимга келган. У ерга борганига беш-олти ой бўлган бўлсада, мураббийлар томонидан унга жиддий эътибор қаратилмаган. Бахромга мени машғулот жараёнларим ёққанлигини ва бирга ишлашни таклиф қилди. Буни қабул қилдим ва у билан ҳам ишлай бошладим. Қўл остимга келгунига қадар 6 та жангни ютганди. Мен билан 10 бора рингга кўтарилиб, барчасида ғалаба қозонди.\nДемоқчиманки, фаолиятидаги кўплаб жангларини мени мураббийлигим остида ўтказган. У яқиндагина элминатор жангида ғалаба қозонди ва чемпионлик учун расмий даъвогарга айланди. Мен виза туфайли АҚШга боришим кечикиб кетганидан сўнг янги мураббий топиб, у билан ишламоқда. Агар, визамиз ҳал бўлса, янги мураббийи билан биргаликда у билан ишлашда давом этамиз. Яъни у билан ҳали ҳам ҳамкорлик давом этмоқда.\n- Виза масаласида олдинга силжиш борми?\n- Январь ойида элчихонага боргандик. Дастлаб Фазлиддин кирганди. Унга ҳам бермаганди. Бир ҳафтадан кейин чақириб, бу масаласи ҳал бўлганлигини айтишди. Менга ҳам ўзимиз алоқага чиқамиз деган эди. Лекин бундан ҳозирча дарак йўқ.\nЎшани ҳисобига биз Алматидаги бокс оқшомида рингга кўтарилишни лозим топдик. Чунки Файзини АҚШдаги жанги июннинг охири июлнинг бошларига қўйилганди. Бунга анча вақт бор. Узоқ муддат жангсиз юриш ҳам яхши эмас. Шу сабабли ўзим улардан Алматидаги жанг кечасида иштирок этишимизни илтимос қилдим.\n- “Top Rank” билан ҳамкорликни давом эттириш тўғри қарор деб ўйлайсизми. Албатта, бу ғайритабиийроқ савол бўлиши мумкин. Чунки бу компания жаҳоннинг энг грандларидан бири...Лекин тангани иккинчи томони ҳам бор. Яъни, Боб Арумда шунчалик ТОП боксчилар кўпки, асосий эътиборини уларга қаратиб, қолганлар бироз четда қолиб кетади.\n- Тўғри, улар АҚШлик ва мексикалик боксчиларга кўпроқ эътибор қаратади. Уларга кучли эканлигингизни исботлашингиз керак. Буни Василий Ломаченко мисолида кўришингиз мумкин. “Бир ёмонни бир яхшиси бор”, дейишадику. Бу компания билан ҳар ким ҳам шартнома имзолай олмайди. Мана бир нечта жанг ўтказдик. Чемпионлик жангларига ҳам яқин қолмоқдамиз. Умуман олганда, ҳамкорликни давом эттирамиз.\n- Фазлиддинни навбатдаги рақиби Дарраг Фолини ўрганиш жараёнлари қандай кечмоқда?\n- Бу рақибни ҳам кўриб чиқдим. Чапақай, яхши боксчи. Лекин мен биринчи навбатда Фазлиддинни юқори формага чиқаришга эътибор қаратаман. Чунки у яхши формасини тиклай олса, ҳар қандай рақибни мағлуб эта олади.\n- Профессионал бокс оламида анчагина танилиб қолдингиз. Балки бошқа таниқли боксчилардан ҳам ҳамкорлик учун таклифлар бўлгандир?\n- Албатта. АҚШда Сергей Ковалёв билан ишлаётган вақтимда Максим Дадашев Бадди Макгиртга боришдан аввал менга роса илтимос қилганди. Биласиз, бу боксчи ёруғ оламни тарк этди. Ўшанда қўл остимда Сергей, Бахром, Фазлиддин борлигини, унга эътиборим камроқ бўлишини тушунтирганман. Яна чехиялик бола келган. Молдовалик Пётр Апостол таклиф билан чиқиб, бир ойча қўл остимда шуғулланган. У ҳам 5 та жанг ўтказиб, мағлубиятсиз одимлаяпти. Шунчаки уларга вақтим етмаслигини айтганман.\n-Суҳбат учун ташаккур. Келгуси фаолиятингизга омад тилаймиз!\nТЕЗКОР ХАБАР Тезкор хабар! Бектемир Мелиқўзиевнинг жанги бекор бўлиш арафасида


МХХ олтин тангаларнинг ноқонуний савдоси олдини олди\n15:25 / 27.09.2017\nМиллий, тарихий ва маданий бойликларни ҳимоя қилиш ҳар қандай давлатнинг асосий фаолият йўналишларидан биридир. Афсуски, бу бойликлар кўп ҳолатларда ўз ҳаракатлари билан мамлакатнинг тарихий меросини йўқ қилувчи турли фирибгарлар ва контрабандачиларнинг “нишонида” туради. Шу муносабат билан Ўзбекистон Миллий хавфсизлик хизмати бундай жиноятларини аниқлаш ва бартараф этиш бўйича бир қатор чора-тадбирларни кўрмоқда.\nУшбу иш доирасида Миллий хавфсизлик хизматининг Қашқадарё вилояти бўйича Бошқармаси тезкор ходимлари СВОЖЖДЛҚК департаментининг ҳудудий Бошқармаси ходимлари билан биргаликда, антиквар буюмлар ноқонуний сотувчиларини жиноят устида қўлга олиш бўйича тадбир ўтказди.\n«Махсус амалиёт вақтида 10 рубллик 36 та олтин тангани 12,2 минг АҚШ долларига сотишга уринган Косон туманида яшовчи 35 ёшли Бобур Норматов ва Қарши шаҳрида яшовчи 34 ёшли Фарҳод Маҳмудов қўлга олинди. Текширув жараёнида уларнинг ёнидан яна тўртта шундай танга аниқланиб, олиб қўйилди», - деди ҳуқуқ-тартибот идорасининг вакили.\nЭкспертизадан ўтказиш учун тангалар Ўзбекистон Республикаси Марказий банки ҳузуридаги қимматбаҳо металлар бўйича агентликнинг Давлат проба палатасига топширилди. Экспертиза сариқ рангли металлдан тайёрланган 40та танга 900 пробадаги олтиндан қилинганлигини кўрсатди. Уларнинг соф оғирлиги 343,5 граммни ташкил этди. Шунингдек, бу тангалар 1898 йилдан 1903 йилгача бўлган даврда тайёрлангани аниқланди.\nУшбу ҳолат бўйича СВОЖЖДЛҚК Департаментининг Қашқадарё вилояти бошқармаси томонидан Ўзбекистон Республикаси Жиноят кодексининг тегишли моддалари бўйича жиноят иши қўзғатилди.


Озчилик мансублари « O'zbekiston ERK Demokratik Partiyasi\n29 July 2017 - 12:00\nБугун ўлкамизда моддий дунё қадриятлари биринчи планга чиққан бир замонда, одамнинг бутун куч-қуввати фақат қорин тўйғазиш мужодаласига сарф булаётган бир пайтда маьнавият ва ахлоқ хусусида гапириш жуда қийин. Чунки оч қоринга қўшиқ ёқмайди. Оч қоринлар бугун халқимизнинг 90 фойизини ташкил қилади.\nХалқимиз ҳаддан ташқари қашшоқ. Ҳаддан ташқари қашшоқлик ҳам ҳаддан ташқари бойлик каби одамни маънавиятдан узоқлаштиради. Лекин бу йўқсиллик ва озчилик чангалида ҳам ўз иймонини сақлаган, ҳалол ва ҳаромни ажратишга қодир, гуноҳ ва савобнинг фарқига борган инсонлар оз бўлса ҳам мавжуддир.\nБу озчилик аслида инсонликнинг безагидир. Агар қиёмат ҳали ҳам қўпмаган булса, ўша озчиликнинг мустаҳкам иймони туфайлигина қўпмай турибди дейиш мумкин. Бу озчилик, бу тоифадаги одамлар ўзларининг ҳаётида бу қадар муҳим рол ўйнаётганини хаёлига ҳам келтирмайдилар. Албатта улар учун қиёмат қўпиши, охир замон каби иборалар жуда ҳам баландпарвоз туюлади ва бу хусусда баҳс қилишдан улар тортинадилар.\nБу тоифа одамлар ҳеч қачон замона қаҳрамонлари каби саҳнага чиқмайдилар. Доим орқа планда яшайдилар. Аммо масала иймонга келиб тақалганда, жамиятнинг охирати белгиланадиган бир нуқтада улар дафъатан пайдо бўладилар ва ўзининг йилларча кутган вазифасини ҳеч иккиланмай бажаришга киришадилар.\nШундай бир лавҳани, Туркистоннинг руслар тарафидан истило этилиши тарихидан бир лавҳани кўз олдингизга келтиринг. Рус аскарлари бир шаҳарнинг дин арбобларини тўплаб, қатл килишга ҳозирланаяпти. Дин арбоблари қўллари боғланган ҳолда девор ёнида тизиб қўйилган – улар ўз ўлимларини кутаётир.\nҚатлни ижро этаётган рус аскарининг ёнига бир ўзбек яқинлашиб:\n“Солдат, бу ерда нима бўлаяпти?”, дея сўрайди.\nСолдат: “Мусулмонларни отишаяпти”, деб жавоб беради.\n“Нима?”, дея қайта сўрайди содда ўзбек тушунмай.\n“Мусулмонларни отишаяпти”, дейди асабийлашиб солдат.\n“Шунақами”,- дейди содда ўзбек. – “мен ҳам мусулмон-ку, нега мен қолиб кетишим керак”, дея дарров мусулмонларнинг сафига бориб қўшилади ва улар билан бирга шаҳид бўлади.\nБу тарихдан бир воқеа. Бўлган воқеа.\nЯна бир мисолни Имом Ғаззолийнинг китобидан келтираман. Золим подшоҳлардан бири бир мусулмонга мажбуран тўнғиз гўшти едириб, шарманда қилиш учун ҳузурига чақиради. У одам бундан бош тортади. Шунда подшоҳ унга қўй гўшти беради. Аммо у буни ҳам рад қилади, емайди. Ва подшоҳ уни катл этишга буйруқ беради. Бу одамнинг атрофидагилар унга: “Нега қўйнинг гўштини еб, жонингни қутқармадинг?”, десалар, маҳкум уларга шундай жавоб беради:\n“Мени бу ерга тўнғиз гўшти едириш учун олиб келганликларини ҳамма яхши билади. Агар қўй гўштини еб жонимни қутқазсам, барибир одамлар “тўнғиз этини еди ва шу йўл билан жонини қутқазди”, деб ўйлайдилар. Шунинг учун қўй этидан воз кечдим ва ўлимни афзал курдим”.\nЗолим подшоҳ, албатта, бу кишини қатл килади. Бу одам эътиқоди учун ўз жонини фидо қилади.\nБугун шундай бир замонда яшаяпмиз-ки, бундай воқеаларни ҳикоя қилиш ва бундай вокеаларни эшитиш ҳам анча эриш туюлса керак. Ўз эътиқоди бўлиши ҳам ва бу ҳалок бўлган одамни ўрнак ўлароқ кўрсатиш ҳам бугунги жамиятнинг ахлок кодексига кирмаган, афсус.\nБугунги жамиятда инсонлар учта тоифага бўлингандир. Биринчи тоифа: қорин тўйғазиш учун ҳар нарсага тайёр кишилар тоифаси.\nБу тоифа ҳалол-ҳаром, гуноҳ-савоб нималигини билмайди, билишни ҳам истамайди. Булар гуноҳ қилар экан, онгли равишда, биларак гуноҳ килади. Улар ҳаром ер экан, онгли равишда, биларак ейди ва бундан ҳеч пушаймон бўлмайдилар. Улар Оллоҳнинг исёнкор қуллари, жазолари ҳам узларига маълум. Бу тоифа бугун жамиятимизнинг энг катта бўлагини ташкил этади, афсус.\nБундан кичикроқ бўлагини иккинчи тоифа ташкил қилади. Иккинчи тоифага мансуб кишилар, табиатан яхшиликка мойил, аммо замона зайли билан яхшиликдан кўра ёмонликка яқин бўлиб қолганлар. Улар, одатда: “Нима қилайлик, замона шунақа”, дея нолийдилар. Улар ўзлари қилган гуноҳнинг гуноҳ эканлигини билишади ва бундан қаттиқ афсусланишади. Аммо бу афсус ҳеч қачон тавба қилиш даражасига етмайди. Улар гуноҳларини ўз иймонига эмас, яна замонга ва унинг ўзига хослигига йўйишади. Шу усул билан масъулиятдан қутилиб, янги гуноҳларга йўналишади ва бутун умр шундай бир аросатда кун кечирадилар.\nБу тоифа мансубларининг охирати ҳам ачинишга лойиқдир.\nУчинчи тоифа, жамиятнинг энг кичик бўлаги, том маънода яхши одамлар дейишга арзигулик бир тоифа. Бу одамлар юкорида саналган ҳар икки тоифага ҳам гўё бегонадир. Бу одамлар наздида ҳар иккала тоифа ҳам нафақат танқидга, балки, Оллоҳнинг ғазабига лойиқдир.\nЛекин бу қараш, учинчи тоифа одамлар учун, ўзлари ёмон кўрган ўша икки тоифа одамлари билан бемалол бирга яшашга ҳалақит бермайди.\nБиринчи ва иккинчи тоифа қилаётган бутун чиркин ҳаракатлар яхши одамлар тоифасини 6у чиркинликка қарши исён қилиш даражасида жунбушга солмайди.\nБу тоифа ҳакида бир ривоят бор. Бир куни Оллоҳ таоло Ҳазрати Нуҳга: “Сенинг қавмингдан юз минг кишини ҳалок қилмокчиман, улардан олтмиш минги ёмон, қирқ минги яхши одамлардир”, дейди. Наби пайғамбар бунга бироз ҳайрон қолади ва Оллоҳ таолодан сўрайди: “Ёмон одамлар-ку, майли, аммо қирқ мингта яхши одамнинг айби нимада, ё раббий?”, деб сўрайди. Оллоҳ таоло шунда: “Бу яхшилар менинг ғазабимни қўллаб-қувватламадилар, ёмон одамлар билан еди, ичди, ётди, турди. Шунинг учун уларни ҳам ёмон одамлар қаторига қўшдим”, дейди. Бу – ўша учинчи тоифага оид бир ривоят.\nЛекин биз айтмоқчи бўлган, биз мадҳ қилаётган тоифа булар эмас. Бугун мадҳга, мақташга арзигулик бир тоифа бўлса, 6у ҳам юқорида айтилган ўша озчиликни ташкил қиладиган одамлардир. Бу озчилик ўша саналган уч тоифанинг ҳеч бирига кирмайди. Уларнинг сони оз ва улар ҳеч қачон тоифа ёки синф даражасига кўтарилмайди. Уларнинг сони асрлар давомида бир хил қолади ва бу сон бир миллатнинг миллатлигини белгилайдиган мезондир. Бу озчиликка мансуб бўлган кишилар ҳеч качон замонни мақтамайди, “замон шунақа”, деб ўз гуноҳларини оқламайди, “замон шунақа”, деб ўз дўстига хиёнат қилмайди, “замон шунака”, деб бировнинг ҳаққига хиёнат қилмайди, ўғирламайди, тўғри яшайди. Улар очлик-қаҳатчиликда ҳам, вабо ёки уруш даврида ҳам ўз эътиқоди буюрган вазифани оғишмай бажаришда давом этади, ўз иймонини ёмонликлардан мудофаа этади.\nБу озчилик мансубларининг жамиятда ноёб бир мавқеи йўк, улар деҳқон ҳам бўлиши мумкин, косиб ёки муҳандис, ўқитувчи ёки ишчи ҳам бўлиши мумкин.\n“ЭРК” газетаси, 120-сон, 1996 йил.


Шоир ҳаётидаги парадокс ёхуд Абдулла Орипов армонлари - Халқ сўзи\n16:42 21 Февраль 2021 Маданият\nАбдулла Орипов ўзбек халқининг эрка шоири эди. Тақдир унинг манглайига оғир синовларга, ҳасад ва иғвога, совет даврида мафкуравий идоралар тазйиқига дуч келиш қаторида уларнинг ўрнини қоплайдиган товон сифатида халқнинг суюкли, эрка фарзанди бўлиш бахтини ҳам битган экан. Катта-кичик расмий мансабдор шахслару, қариндош-уруғлар ҳамма (айрим ҳасадгўй ҳамкасблари ва маҳаллийчи гуруҳбозлардан ташқари) унинг инжиқликларини кўтарар, хафа бўлмас эди. Чунки аслида Абдулла Орипов қалбида ҳеч кимга нисбатан беписандлик, ёки димоғдорлик йўқ эди. Оила даврасида ҳам, ундан ташқарида меҳмонлар ва улфатлар давраларида ҳам бунга кўп гувоҳ бўлганман. У айрим қилиқларига, айтган гапларига эртасига изоҳ берган, тушунтирган. Баъзан лозим топиб ўзи айтган, баъзан «кеча бироз ошириб юбордингиз» деб сабабини сўраганман. Мен, жиян бўлсам-да, оилада шоирдан кейин туғилган илк ўғил бола эдим. Шу сабаб унинг болаликдан менга меҳри илиқ, ўзгача эди. Бирор кишига таништирса: «Жияним, ўзим кўтариб катта қилганман. Қаранг, бугун қандай бўлиб кетган», деб қўшиб қўярди. Ёшликдаги кўп сирларини, ижодий режаларини айтиб турарди. Бундай «сирдошлик» узоқ йиллар, ўзаро ишонч умрбод сақланиб қолди. Шу сабаб айрим нарсаларни ундан бемалол сўрашга журъат этардим.\nДастлаб у оилада меҳр-муҳаббат қуршовида маънавий-руҳий рағбат шароитида ўсди. Оилада катта опаси (менинг онам) ва уч акасидан сўнг тўртинчи ўғил эди. Ундан кейин яна уч қиз туғилган, жисмонан заифроқ Абдуллани бутун оила меҳр билан эркалатиб вояга етказган.\nОтаси — колхоз раиси. Хўроз қичқирмасдан, далага жўнайди. Акалари мактабга кетади. 3-4 яшар болакай онаси ёнида қолади. Табиатан жуда қизиқувчан бўлгани учун онасига тинмасдан ҳар хил саволлар берган. 5 ёшлардан бошлаб онасининг сингилларига айтадиган аллалари мазмунини фаҳмлай бошлаган, маталлар, эртаклар, халқ қўшиқларига, сўзлар жарангига, қофиясига қизиққан.\nАбдулла Ориповнинг онаси эътиқоди жуда мустаҳкам, художўй инсон эди. Фарзандидаги қизиқиш бежиз эмаслигига, «юқоридан» берилганига қаттиқ, сидқидилдан ишонган бўлса керак. Шу сабабдан вақтини қизғанмасдан, кенжатойига халқ қўшиқларини билганича айтиб берган. Ўзи билан китобхонликка, қишлоқдаги отинойи қироат билан ўқийдиган Навоийни, Фузулийни, айниқса, Яссавий, Сўфи Оллоёр ва бошқа диний муаллифлар китобларини тинглашга олиб борган. Мактабдан қайтган акаларидан ҳам у шеър ва ҳикояларни кўп тинглаган. Оилада ҳеч ким унинг раъйини қайтармаган, фақат рағбатлантирган. Онаси эса ўғлининг кўнгли нимани истаётганини олдиндан ҳис қилган. У боласи учун барча чигал саволларни ечадиган, ҳар қандай дарддан, қўрқувдан халос қила оладиган нажоткорга айланган. Боладаги ижод учқунини онаси сақлаб қола олган, аста-секин ўтга айланишига хизмат қилган. Абдулла Ориповнинг шоир бўлиб етишишида онасининг тарбияси, дуолари, Аллоҳга илтижолари, шубҳасиз, катта аҳамият касб этган.\nОтаси ҳам сўзга чечан, жуда образли иборалар ёрдамида ҳар қандай оддий воқеани жонлантириб юборадиган инсон эди. Оғзаки ҳикоя қилишда унга тенг келадиган киши йўқ эди деса, муболаға бўлмайди. Шоирнинг баъзи бир сюжетли, воқеабанд шеърлари отаси ҳикоялари асосида битилган.\nБувимиз, худо раҳмат қилсин, жуда эрта, 55 ёшда оламдан ўтди. Шоир ҳали уйланмаган эди. Бу даврга келиб ҳаётнинг аччиқ-чучукларини, ҳасад, хиёнат, илк айрилиқларни бошдан ўтказган. Лекин она вафоти унга тақдирнинг ўша пайтдаги энг қақшатқич зарбаси бўлди. Унинг «Онажон» марcияси Абдулла Ориповни бутун Ўзбекистонга узил-кесил танитди, халқнинг суюкли шоирига айлантирди. Озод Шарофиддинов тўғри эътироф этганидек, марcия инсон руҳиятига, онгига таъсир қилиш кучига кўра Моцартнинг Реквием қаторида туради. Шоир бутун умри давомида онасини соғиниб, у билан хаёлан мулоқот қилиб яшади. Буни унинг шеърларидан ҳам билиб олиш мумкин.\n1992 йилда «Мулоқот» деб номланган шеърида шундай ёзган эди:\n— Бахтсизман, толеим кулмайди,\n— Кетганлар ҳеч қайтиб келмайди,\nБардош қил, дейман, оҳ нетайин...\n— Чорласанг, мададкор бўлолсанг,\nВисолинг руҳимни шод этар.\n— Сен ҳам гар йўқликка йўл олсанг,\nБорлиқда ким мени ёд этар.\nБу шеърни Абдулла Орипов 1992 йилда ёзган. Ўша йили унинг ҳам, халқининг ҳам кайфияти жуда кўтаринки эди. Ватан мустақилликка эришган, одамларда ҳамма нарса яхши бўлишига ишонч баланд. Шоир Ўзбекистон мадҳияси устида ишламоқда ва ҳ.к. Ана шундай кунларда ҳам онасини эсласа, юраги зирқираб, соғинч ҳисси она томонга тортган.\nАбдулла Ориповга эъзозли муносабат ўқувчилик ва талабалик йилларида ҳам давом этди. У 6 ёшда мактабга борган. Жуссаси бошқа болаларникидан кичик, бироқ тили бийрон, зеҳни ўткир. Ўқитувчилар саволига жавоб беришга доимо шай, ва энг асосийси, сўзларни қофиялаб шеър тўқий олади. Синфдошлари, муаллимлари уни яхши кўриб қолишган. Қолаверса, халқимиз менталитети, қадриятлар тизими билан боғлиқ яна бир омил ҳақида гапириш керак. Биз, ўзбекларда, тўғрироғи, кўпчилик шарқ халқларида ота-боболар хизмати ва обрўси болалари фойдасига ишлайди. Насл-насаб масаласи доимо эл эътиборида турган. «Палаги тоза» , «яхши одамлар фарзанди» каби кўплаб нақллар, баҳолар ўз-ўзидан пайдо бўлмаган. Болаларга баҳо, ундан келажакда нима кутиш мумкинлиги, у қандай инсон бўлиб етишиши мумкинлигини биринчи галда насл-насабига қараб башорат қилинган. Агар бу башорат оқланса, элнинг ҳурмати ва эъзози янада ошган. Оқланмаса, ота-боболарнинг обрўсига путур етмаган, фақат унинг ўзига нисбатан афсусланиш билдирилган: «Ота-боблари қандай улуғ инсонлар эди, афсус, фалончи уларга ўхшамади».\nШоирнинг отаси Ориф Убайдуллаев узоқ йиллар колхозда раислик қилган. Уруш ва ундан кейинги қаҳатчилик, очарчилик йилларида кўп жойларда одамлар очликдан кунжара еб, жигари шишиб нобуд бўлган. Ориф бобо раислик қилган колхозда (унга беш қишлоқ қараган) бирорта одам очликдан нобуд бўлмаган. Мен бобомдан сабабини сўраганман.\n— Кимдир ишга чиқмай, ёки қишлоқда кўринмай қолса, кечаси уйига махсус тайинланган икки киши — бир эркак, бир аёл (ёғли қатлама ва иккита нон олиб юрарди) борарди. Очликдан силласи қуриб йиқилган кишига (эр-хотинга) тепасида туриб яримта қатлама ва яримта нон едирарди. «Қатлама ва нонни ўзларига қолдириб келмайсан, кўзларинг олдида есин», деган топшириқ берилганди уларга. Сабаби, қолдириб келса, ўзлари емасдан, болалари уйғонгандан кейин, уларга беради. Шусиз ҳам одамларимиз топганини болаларига едирарди.\nУруш йиллари колхозларда техника деярли бўлмаган. МТСлардан яроқли тракторлар ва машиналар фронт учун олиб қўйилган. Деярли барча иш қўлда бажарилган. Янчилган ғалла колхознинг омборида тўпланган, тозаланган, қопларга жойланиб, дон тайёрлаш идорасига (заготзерно) жўнатилган. Ниҳоятда шафқатсиз ва оғир йиллар. Далада қолиб кетган машоқни терганлар етти йилга қамалган. Далаларни НКВД ходимлари отда айланиб назорат қилган. Эркаклар фронтда. Бир-икки қайтганлар эса майиб, ногирон — бир қўли ёки оёғи йўқ. Асосий иш аёллар, ўсмирлар ва кексалар гарданига тушган. Очиқча одамларга бирор килограмм ғалла бериб бўлмайди. Раис хирмонда ишлашга, дон тозалашга жалб қилинган аёлларга эрининг ё отасининг маҳси киядиган калишида келишини талаб қилган. Табиийки, хирмондан қайтаётган ҳар бир аёлнинг, ё ўсмир боланинг оёғидаги калишга 150-200 граммгача буғдой кириб қолган. Раис одамларни очарчиликдан сақлашнинг мавсумга қараб бошқа турли йўлларини излаб топган.\nҲар бир қишлоқда уйма-уй юрадиган тунги навбатчилар (қатлама ва нон билан)дан ташқари, қўзилаган қўйларни соғдириб, бринза пиширтирган, шакар тушадиган янтоқзорларни мол киришидан қўриқлаб, шакар тушгач, одамларга янтоқзорни тақсимлаб берган. Ўзидан қолган ночор оилаларга янтоқ шакар жамғаришда ёрдам уюштирган. Қоракўл терига сўйилган қўзиларнинг барра гўштини нафақат колхозчиларга, шунингдек, меҳнат куни йўқ кишиларга (қариялар, ёки болали аёлларга, касалларга) баъзан шаҳарликларга ҳам фронтчининг оила аъзоси сифатида бепул тарқаттирган. Ўша пайтдаги айрим раислардек қамчисидан қон томмаган, бировларнинг ҳаққига, бева хотин-халажига кўз олайтирмаган. Бу аслида уруғ-аймоқчилик муносабатлари анча-мунча сақланиб қолган бизнинг қишлоқларда деярли ҳеч кимнинг хаёлига ҳам келмаган, чунки бир-бирини қариндош ҳисоблаган.\nЖуда ҳалол, покдомон, имонли ва ғамхўр раис бўлгани учун у кишини эл қаттиқ ҳурмат қиларди. Бобом нафақага чиққандан кейин ҳам 35 йил ҳурмат-иззатда умр кўрди. Бева-бечоралар дуоси туфайли бўлса керак, тўшакда ётадиган касалга чалинмади, хотирасини, ҳушини йўқотмади. Ҳеч кимга оғири тушмасдан, оёқда юриб, 93 ёшда дунёдан ўтди. Юқорида айтганимдек, бобом ажойиб суҳбатдош эди, тили жонли, образларга, ўхшатишларга бой, жуда таъсирчан бўлиб, агар бирор нарсани ҳикоя қилиб қолса, тингловчини бир зумда ром қилиб қўярди.\nАна шундай сўзга диди баланд ота-она фарзанди Абдулла Ориповнинг шоир бўлиб туғилиши табиий эди. Унинг феноменини англашда, албатта, ирцияти, ота-онасидан наслий ўтган хислатлари, феъл-атворини ҳам ҳисобга олиш жоиз. Шоир халқпарварликни, одамлар дардини ўзига олишни, куюнчакликни, дилкаш суҳбатдошликни отасидан ўрганган эди.\nАбдулла Орипов мактабни 1958 йилда олтин медаль билан битирди. Ўрта Осиё давлат университети журналистика бўлимига ўқишга кирди. Университетда ҳам унга мактабдагидек ардоқли муносабат давом этган. Ўқитувчилари, курсдошлари — деярли ҳамма унга яхши муносабатда бўлган. Ҳар кимга муносабат аввало унинг ўзини қандай тутишига, муомаласига, феъл-атворига қараб шаклланади. Абдулла Орипов олис вилоятлардан келган барча қишлоқи йигитлар каби соддадил, бироз тортинчоқ, ишонувчан, бировни алдай олмайдиган талаба бўлган. Кийим-кечаги одмироқ эса-да, кўзи тўқ, молпарастликдан йироқ. Қўли очиқ. Пахта теримига чиққанда , шийпонда уюштириладиган мушоиралар, савол-жавобларда доимо илғорлар қаторидан жой олган. Шеърлари мунтазам факультетнинг деворий газетасида чиқиб турган. Шундай у факультетнинг эркатойига айланган. Шеърлари матбуот юзини кўра бошлаган.\nЮқори курсларда ўқигандаёқ унинг номи танилиб қолди. 60 йиллар иккинчи ярмида эса катта довруқ қозонди. Унинг шеърларига хос самимийлик ва ҳалоллик, худбинлик, сохта, ёлғон туйғуларнинг бегоналиги, гўзал истиоралар, ташбеҳлар, кутилмаган образлар, ностандарт бадиий тафаккур, ноҳаётий адабий андозалардан дадил воз кеча олиш, янгича нигоҳ ва идрок ўқувчиларга ёқиб тушди. Ёш шоирнинг журъати ҳаммани лол қолдирган эди. Ватанни сидқидилдан севиш, советча «байналмилал» ғурурни эмас, ўзбекча миллий ғурурни, миллий ватанпарварликни баралла куйлаш, халқ деб ўкиниш одамлар қалбида чуқур акс-садо берди. Халқ унинг сиймосида қатағонга учраб, армонга айланиб қолган Чўлпон ва Усмон Носир каби фарзандларининг давомчисини кўрди.\nЁш шоирнинг машҳурлиги ўсган сари, теварагида тегишли идоралар топшириғига кўра зимдан назорат ва чақимчилик қиладиган «дўстлар», «улфатлар» пайдо бўла бошлади. Бундан ҳам ёмони — қаламкаш ҳамкасблари орасида хайрихоҳлар қаторида ҳасадгўйлар ҳам кўпайди. Лекин совет давлатининг баъзи бир расмий идоралари жамоатчилик фикрини, халқ меҳр-муҳаббатини ҳисобга олишга мажбур эди. Бундан ташқари, Ўзбекистоннинг биринчи раҳбари Шароф Рашидовнинг ва унинг айрим сафдошларининг шахсий меҳри ва ихлоси ҳам бор эди. Улар шоирга нисбатан турли фисқу фасодларга, найрангларга эътибор беришмади. Аксинча, турли иғволардан, биринчи галда Ўзбекистонга бўйсунмайдиган собиқ марказдан бошқариладиган идоралардан ҳимоялаш учун дастлаб уни комсомол, сўнг Ўзбекистон давлат мукофоти билан тақдирлашди. Шоирга лауреат унвонларини бериш, аввало истеъдоди ва асарларини тан олиш бўлса, бошқа томондан, уни ҳимоя қилиш учун зарур восита эди. Чунки Москвадаги айрим мафкурачилар уни миллатчиликда айблашга уриниб келарди. Ҳасадгўйлар лауреатликни ўзларича талқин қилдилар: гўёки Абдулла Орипов совет тузумига маддоҳлик туфайли унвонларга эришди. «Ё, тавба» дейсан. Ахир Абдулла Орипов халқни уйғотган, истиқлолга чорлаган, миллий ғурурни юксалтирган ижодкорлардан бири-ку!\nНафақат республика бошлиқлари, вилоятларнинг кўпчилик бошлиқлари, айниқса ватанпарварликка мойил, ғурури баландлари ҳам шоирни ардоқлай бошладилар. Мустақиллик йиллари бундай муносабат янги босқичга кўтарилди. Чунки халқ ҳам, раҳбарлар ҳам ҳаққоний равишда Абдулла Ориповни мустақиллик жарчиси ва куйчиси сифатида қабул қилар эди. Андижону Фарғонада, Жиззаху Сирдарёда, Хоразму Қорақалпоқда, Самарқанду Бухорода — бутун Ўзбекистонда ҳурмати юксак, унга нисбатан халқ меҳри қайноқ эди. Айниқса, 1996 — 2001 йиллардаги Жиззах вилояти ҳокими шоирга ҳар томонлама, биринчи галда ёш қаламкашларни рағбатлантириш, ўқитиш борасида ёрдамини аямади. У кишининг ташаббуси ва амалий кўмаги билан сўлим Зоминда ёш ижодкорлар учун доимий ҳаракатдаги семинар, ЎЗМУ да Олий Адабиёт курслари ташкил этилди.\n70 йиллардан бошлаб Қашқадарё вилоят раҳбарлари уни тез-тез таклиф қиладиган бўлишди. Қашқадарёликлар ҳам уни орзиқиб кутар, у билан фахрланар эди. Учрашувларда залга одам сиғмас, ҳатто ўтиш йўлаклари тингловчиларга тўлиб кетарди. Абдулла Ориповнинг 50 ва 60 ёшлик тўйлари нишонланганда, Қўнғиртов этаклари халқ сайилгоҳига айланиб кетганди. Айниқса 2001 йилда халқ оқими жуда катта бўлган эди.\n70 йиллар бошида вилоят партия қўмитаси биринчи котиби Рўзимат Ғоипов шоирга Газ-24 «Волга» автомобили олиши учун қарор чиқартирган. Ислом Каримов вилоятда раҳбар бўлганда, шоирга ҳар томонлама ёрдам кўрсатди. Муаллифлик ҳуқуқини ҳимоя қилиш республика бўлими раислигига, Ўзбекистон Халқ шоири унвонига вилоят меҳнаткашлари номидан тавсия этди. Алихон Раҳматович Отажонов Абдулла Ориповга Қарши шаҳрида коттеж типидаги уй-жой қурдирди. 17 ёшида туғилган қишлоғидан ўқишга кетиб, тошкентлик бўлиб қолган шоирнинг на қишлоғида, на Қарши шаҳрида уй-жойи йўқ эди. Озод Пармонов шоирнинг таваллуд куни муносабати билан, унга оқ от ҳадя қилиб, кўпчиликнинг кўз ўнгида кўтариб миндириб қўйди. Бахтиёр Ҳамидов шоирга 60 йиллиги Қаршида нишонланаётганда енгил автомобиль калитини тантанали топширди. Нуриддин Зайниев Абдулла Ориповни ҳар томонлама қўллаб-қувватлади, Дўрмондаги ҳовлисини реконструкция қилишда ёрдамлашди. Шоирнинг ҳовлисига қорақалпоқлар ўтов ўрнатиб берганди.\nТаниш-нотаниш одамлар уни меҳмон қилгиси, эсдалик учун бирор нарса бергиси келарди. Яқин қариндошлар ёки дўстлардан ўзига тўқлари чўнтагига тўрт-беш сўм тиқиб қўйишга интиларди. Отам Панжи Эркаев, қайнотам Темир Мирзаев ва бошқаларнинг бундай қилгани ўзим кўп бор кузатганман. Кайфи чоғ шоир ўз навбатида ўртамиёна кун кечирадиган бошқа қариндошларига ёки бечораҳол қишлоқдошларига чўнтагидаги пулларни, олган совға-саломларнинг кўпчилигини тарқатарди. Сахий инсон эди. Менимча, сахий бўлмаган шоир ижодда юксакликка эриша олмайди. Чунки қалби тубидаги туйғуларини, завқ-шавқини, дардларини бировлардан қизғанади. Ўзлигини борлигича беролмайди.\nАбдулла Ориповнинг ўзи ҳам халқнинг эрка шоири эканини яхши биларди. Баъзан сархушликда айрим даврадошларига, айрим маҳаллий мансабдорларга ошириброқ гапириб қўйса, эртаси куни «бир эркалик қилгим келди-да», деб шундай самимий айтар эдики, ҳамма жилмайиб, яна унга завқ ва меҳр билар қарарди. Мен анча хижолат бўлиб , кейинроқ ҳушёр даврадошлардан шоирдан фалончи хафа эмасми, деб сўрардим. «Шоир ҳеч кимга, ҳеч қачон адолатсиз гапирмайди. Фалончи фалон ишлари учун таъзирини еди. Бундан ҳаммамиз хурсанд бўлдик», - деган жавобни кўплаб марта эшитганман. Шоир ижодининг, ҳаётининг катта қисми шундай эркатойликда ўтди. Аммо...\nАбдулла Ориповнинг мухолиф ҳасадгўйлари барибир мақсадига қисман эришди. Шубҳакорлиги кексайган сари кучайиб бораётган давлат раҳбарини шоир умрининг сўнгги йилларида ундан айнитишди. Дўрмондаги ёзувчиларнинг ижод уйини капитал таъмирлаш бошланиши билан у Ёзувчилар уюшмаси раислигидан истеъфога чиқарилиб, фахрий раисликка ўтказилди. Ойлик маошининг 75 фоизи, хизмат машинаси, иш кабинети сақлаб қолинди. Ташқи томондан ҳаммаси жойидагидек эди. Аммо шеърларининг вақтли матбуотда чоп этилишига, радио ва телевидениеда ўқилишига пинҳона тақиқ қўйилди. Хизмат машинаси ёнилғисига лимит ажратилмади. Уни жамоатчиликдан узиб қўйишнинг турли усуллари қўлланди. «Абдулла Ориповнинг уйи кузатувда, борсанг қора рўйхатга тушасан, мансабингдан айриласан» қабилида гаплар тарқатилди. Бир куни шоирни кўргани бордим. Ўзимча тасалли беришга, кайфиятини кўтаришга ҳаракат қилдим. «Бундан ёмонларини илгари бошдан ўтказгансиз. Буниси ҳам ўтиб кетади», — дедим. «Тўғри, шундай-куя. Ношукурчилик қилаётганим йўқ. Мени Шароф ака тишининг кавагида асрагандек 15 йил асради. Акс ҳолда ўша йилларда йўқ қилиб юборишар эди. 20 йил Ислом ака қаттиқ қўллаб-қувватлади. Иккаласига ҳам раҳмат. Тақдиримда ижод йўлимнинг бошларида ва охирида оғир синовга дуч келиш бор экан. Начора!» — деди ҳорғин, лекин қатъий оҳангда.\nИжод уйи таъмирдан чиққандан кейин, давлат раҳбарининг ижодкорларни янада қўллаб-қувватлашига қаратилган қарори чиқди. Қарорда, қизиғи, ёш ижодкорлар учун Зоминда семинар ташкил этилиши белгиланган эди. Баъзи қаламкашлар эҳтирос билан бундай ҳиммат учун юртбошига ОАВда чексиз миннатдорчилик билдирдилар.\nЯна «тавба» дейишдан бошқа иложинг йўқ. Ахир ижодий семинарлар бунгача қатор йиллар давомида Зоминда ўтказиб келинаётган эди-ку! Уни ташкил этиш, харажатларини кўтариш дастлаб Жиззах вилояти ҳокими, кейинги йилларда Республика ҳукумати бошлиғининг бевосита ёрдамида амалга оширилган эди. Шоирнинг уюшмадаги ўз фаолиятидан қониқадиган, ҳатто фахрланадиган ишларидан биринчиси — Дўрмондаги ижод уйини ва коттежларини, бошқа республикалардан фарқли, хусусийлаштиришдан сақлаб қолгани бўлса, иккинчиси — Зоминдаги ёш ижодкорлар учун ташкил қилинган семинар, учинчиси ЎзМУ ҳузурида Адабиёт олий курсларининг йўлга қўйилгани эди. Лекин юқорида эсланган қарорга кирмай қолгани учун Адабиёт олий курслари фаолияти тўхтаб қолди. Амалда бу олға силжиш эмас, ушбу масалада ортга кетиш эди.\nРеспублика раҳбарияти ўзгаргандан кейин, Абдулла Ориповга нисбатан адолат яна тикланди. Аммо шоирнинг ердаги умри ниҳоясига етиб бўлган эди.\nБугун янги раҳбар ташаббуси билан Адабиёт олий курслари яна фаолият юритяпти. Шоир шеърлари, асарлари катта ададларда босилмоқда. Номи абадийлаштирилмоқда. Тошкентда Адиблар хиёбонида, Қаршининг марказида унга ҳайкал ўрнатилди. Қаршида унинг номида ижод мактаби ташкил этилди. Давлат раҳбарининг Абдулла Орипов таваллудининг 80 йиллигини нишонлаш тўғрисидаги қарорида унинг номини абадийлаштиришни, ҳаётини, ижодини чуқур ўрганиш ва тарғиб этишни янада кучайтириш белгиланган. Бу янгиланаётган Ўзбекистонда инсон қадр-қимматига, айниқса халқнинг асл фарзандлари хотирасига муносабат ўзгарганидан далолатдир.\nАбдулла Орипов ҳаётидаги парадокс — бир томондан умумхалқ меҳри, ҳурмат-иззат, юксак унвонлар ва мукофотлар, иккинчи томондан, ҳасадгўй рақиблар иғвоси, улар туфайли турмушининг заққумга айлангани — шоир феноменининг ўзига хос бир бўлагидир. Бу икки қарама-қарши муносабатни, унга нисбатан меҳр-муҳаббатни ва айрим кимсалар нафратини хаспўшлаб ҳам, инкор қилиб ҳам бўлмайди. Борлигича қабул қилиш керак. Фақат ҳасадгўйлар сони халқ сони олдида сезилмаслиги шоир руҳи покига таскин бераётган бўлса ажаб эмас.


«Туркий кенгаш доирасида ҳамкорликни янада ривожлантиришдан манфаатдормиз» — президент – Газета.uz\nШавкат Мирзиёев Ўзбекистон Туркий тилли давлатлар ҳамкорлик кенгашининг келажагига катта умид ва ишонч билан қарашини таъкидлади.\n3 сентябрь 2018, 12:26 Сиёсат\nПрезидент Шавкат Мирзиёев Қирғизистоннинг Чўлпон ота шаҳрида 3 сентябрь куни Туркий тилли давлатлар ҳамкорлик кенгашининг олтинчи саммитида нутқ сўзлаб, Ўзбекистон Туркий тилли давлатлар ҳамкорлик кенгашининг келажагига катта умид ва ишонч билан қарашини таъкидлади.\n«Туркий кенгаш доирасида ўзаро самарали ҳамкорликни янада ривожлантиришдан манфаатдормиз. Ҳозирги босқичда унинг фаолиятида мамлакатимиз учун амалий жиҳатдан қизиқиш уйғотадиган йўналишлар бўйича иштирок этишга тайёрмиз», — деди Шавкат Мирзиёев.\nСаммитда ушбу тузилмага аъзо мамлакатлар — Озарбайжон президенти Илҳом Алиев, Туркия президенти Режеп Таййип Эрдоған, Қирғизистон президенти Сооронбай Жээнбеков, Қозоғистон президенти Нурсултон Назарбоев иштирок этди. Шавкат Мирзиёев ва Венгрия бош вазири Виктор Орбан анжуманда фахрий меҳмон сифатида қатнашди.\nДавлат раҳбари саммитда сўзлаган нутқида халқларни ўхшаш тил, муштарак маънавий қадриятлар ва ҳамкорлик ришталари бир-бирига боғлаб келаётгани, бугунги кунда Кенгашнинг сиёсий кун тартибида ҳеч бир муаммо ёки келишмовчилик мавжуд эмаслигини қайд этди.\n«Мамлакатларимиз долзарб халқаро ва минтақавий масалаларда ўзаро мос ёки яқин қараш ва ёндашувларга амал қилиб келмоқда. Айни вақтда халқларимизнинг ҳаётий манфаатларига тўла жавоб берадиган иқтисодиёт, инвестиция, инновация, транспорт ва коммуникация, туризм, илм-фан ва таълим каби соҳаларда ўзаро ҳамкорлик фаол ривожланмоқда», — деди Шавкат Мирзиёев.\nЎзбекистоннинг Туркий кенгашга аъзо давлатлар билан ўзаро савдо ҳажми охирги бир йилда 40 фоиздан зиёд ошган. Шавкат Мирзиёев бу кўрсаткичлардан анча юқори марраларга эришиш мумкинлигини таъкидлаб, Туркий тилли давлатлар ҳамкорлик кенгаши доирасидаги алоқаларни ривожлантиришга доир муҳим йўналишларга тўхталиб ўтди.\nДавлат раҳбари Туркий тилли давлатлар ҳамкорлик кенгашига раислик Қирғизистон Республикасига ўтгани муносабати билан президент Сооронбай Жээнбековни табриклади.\nСооронбай Жээнбеков Ўзбекистоннинг аъзо давлат сифатида Туркий кенгашга қўшилиш мақсадини юқори баҳолаши ва қўллаб-қувватлашини маълум қилди. Унинг сўзларига кўра, бу ташкилотга янги нафас бағишлаб, кўплаб янгиланишлар манбаига айланади.


Google'дан навбатдаги хизмат ҳам бепул бўлиши мумкин! - Terabayt.Uz\nGoogle'дан навбатдаги хизмат ҳам бепул бўлиши мумкин!\nGoogle Play Movies сервиси Netflix, Apple TV, Amazon Prime ёки Hulu'лар каби стриминг хизматини тақдим этмайди: платформадан киноларни фақатгина ижарага олиш ёки харид қилиш мумкин, холос. Ҳозирда ушбу хизмат доирасида саноқли фильмларнигина текинга кўриш мумкин, бироқ хабар берилишича, бу яқин орада ўзгариши мумкин. Бу ҳақида Androod Authority сайти ёзмоқда.\nXDA Developers сайтидагилар Google Play Movies & TV иловаси APK файлининг «ичак-човоғи»ни очиб кўришди. Аниқланишича, Google тез орада рекламалар эвазига платформадаги фильмларни бепул кўриш имконини тақдим қилиши мумкин. Илова кодлар қаторидан бири орқали тушунилишича, «юзлаб кинолаб, кам рекламалар» [бепул] мавжуд бўлади.\nБундан анлаш мумкинки, компания Play Movies'ни худди YouTube каби бепул, рекламалардан даромад келтирувчи платформага айлантириб, унинг қамров доирасини кенгайтирмоқчи. Google рекламали ушбу моделни Play Movies'да мавжуд барча киноларга татбиқ қиладими ёки фақат сараланган фильмларгина бепул бўладими-йўқми, буниси ҳозирча номаълум қолмоқда. Ушбу модель қачондан ишга туширилиши ҳам аниқ эмас. Аммо, шуниси аёнки, бу билан Play Movies оммабоплиги ошиб, хизматнинг бошқа стриминг сервислари билан рақобатдош бўла олиши таъминланади.\nPlay Movies'даги киноларнинг рекламалар сабаб текин бўлиши ҳақида сиз қандай фикрдасиз? Ушбу модель тақдим қилинса, сиз ҳам иловадан кўпроқ фойдаланасизми? Фикрларингизни Telegram'даги муҳокама гуруҳимизда ёзиб қолдиринг.\n#Google #Google Play Movies & TV #стриминг хизмати


Украиналик боксчи Владимир Кличко ва британиялик Энтони Джошуа ўртасидаги реванш жанг 11 ноябрда Лас-Вегасда (АҚШ, Невада штати) ўтказилади. Бу ҳақда Boxrec бутунжаҳон бокс базаси маълумотлари хабар беради.\nЖанг шаҳарнинг энг катта аренаси T-Mobile‘да ўтказилади, у 20 минг томошабинга мўлжалланган. Худди шу майдонда 26 август куни америкалик Флойд Мэйуэзер ва ирландиялик Конор Макгрегор учрашади.\nКличко ва Джошуа ўртасидаги жангда ҳозирги вақтда британиялик эгалик қиладиган Бутунжаҳон бокс ассоциацияси (WBA Super), Халқаро бокс федерацияси (IBF) ва Халқаро бокс ташкилоти (IBO) версияси бўйича жаҳон чемпиони унвонлари ўйналади.\nКличко ва Джошуа ўртасидаги биринчи жанг 30 апрелга ўтар кечаси Лондоннинг «Уэмбли» стадионида бўлиб ўтган ва британиялик 11-раундда техник нокаунт билан ғалаба қилган. Иккала боксчи ҳам жанг давомида нокдаунд ҳолатига тушганлар.\nКличко Джошуа реванш жанг\nФьюри Кличко билан реванш жанг 29 октябрда ўтишини тасдиқлади\nФьюри Кличко билан жангдан сўнг фаолиятини якунламайди


Ватан сўзи чуқур маъно мазмунга эга бўлган, муқаддас тушунча бўлиб, Ватан энг аввало ота-боболарнинг покиза хоклари ила шарафланган жойдир. Ватан ҳар бир кишининг ўз қалбидан, виждонидан бошланади. Инсон азиз ва мукаррам қилиб яратилган бўлиб, унинг азиз ва мукаррамлигини ҳам Ватанни севиш, Ватанни қадрлаш ва унинг равнақи йўлида хизмат этиш каби фазилатларда кўришимиз мумкин. Улуғ донишмандлар айтганидек: «Ватан бир боғдир, Ватаннинг содиқ фарзандлари бу боғни ўз юрак қонлари ила суғормаклари даркордир...».\nҲаётда ҳар бир инсоннинг эзгу орзулари бўлади. Айниқса, озод ва обод Ватанда ўсаётган, қалби пок ҳис-туйғулар билан тўлган ёшларнинг орзулари бир олам. Ватанга муҳаббат, ота-онага, эл-юртга беминнат хизмат қилиш, уларнинг олдидаги фарзандлик бурчини сидқидилдан адо этиш шу орзуларнинг энг улуғларидан саналади. Бу орзуга эришиш учун инсон болаликдан бошлаб ўз олдига аниқ мақсад қўйиб, зарур билим, кўникма ва ҳунарларни эгаллаши, жисмонан бақувват, руҳан соғлом бўлмоғи лозим.\nБуюк орзулар буюк интилиш ва ҳаракат, катта куч-қувватни, ирода, сабру матонат ва шижоатни талаб этади. Ана шу ғоят оғир ва мураккаб йўлда Ватанга муҳаббат ҳисси биз ёшларга беқиёс қувват бахш этади. Ватанга муҳаббат — энг муқаддас туйғу ҳисобланди. Шунинг учун ҳам Президентимиз Ислом Каримов бу тўғрида фикр юритиб, «Тарих ҳақиқати шуни кўрсатадики, томирида миллий ғурур, Ватан ишқи жўш урган одамгина буюк ишларга қодир бўлади», деб таъкидлайдилар.\nҲақиқатан ҳам, агарда тарихга назар ташлайдиган бўлсак, ўз она юртига, Ватанига хизмат қилиб ўтган фарзандлар ҳар бир миллатда эсланиб, уларнинг шу миллатнинг қахрамонлари, керак бўлса, идеал шахслари сифатида мадҳ қилиниб, доимо қалбларда ардоқлаб келинади.\nВатанга муҳаббат оддий инсонларга ҳам улкан куч-қудрат, азм-у шижоат бахш этиб, уларни тенгсиз жасоратларга ундаганига гувоҳ бўламиз. Масалан, биз яхши биладиган Широқ ҳақидаги ривоятни эсга олайлик. Широқ — оддий чўпон. Унинг ҳарбий қурол-яроғи ҳам, аскари ҳам йўқ. Фақат қалбида ўз Ватанига чексиз муҳаббати бор, холос. Ана шу буюк туйғу уни она юртига тиш-тирноғигача қуролланиб, мўри малахдек ёпирилиб келаётган сонсиз-саноқсиз ёвга қарши якка-ю ёлғиз курашга чиқишга чорлайди. Широқ ўзининг душман қўлида ўлишини олдиндан билади. Лекин бу ўлим халқининг энг улуғ мақсади — Ватан озодлиги учун, унинг ҳимояси йўлидаги шарафли ўлим эканини у яхши англайди ва ушбу йўлни танлайди. Широқ ўз жони эвазига қанча-қанча юртдошларини ўлимдан, ёвга қул бўлишдан, шаҳар-қишлоқларни эса вайронагарчилик, талон-торождан сақлаб қолади. Яна бир муҳим томони — у ўз қаҳрамонлиги орқали ҳеч қачон зулм ва босқинчилик билан унинг халқини енгиб бўлмаслигини, халқнинг мард фарзандлари бунга асло йўл қўймаслигини исботлайди. Шунинг учун ҳам Шайх Муҳаммад Ғаззолий: “Башар ўз ерига, гарчи у тап-тақир саҳро бўлса ҳам қаттиқ боғланади. Ватанни севиш инсон руҳиятидаги асл табиатдир. Ушбу табиат ватанда яшашда ҳузур-ҳаловат, ундан узоқ бўлинганда соғинч, ҳужум қилинганда мудофаа ва камситилганда ғазаб ҳисларини пайдо қилади”, деганларида қанчалар ҳақ эканлигини тушуниб етамиз.\nХалқнинг тинч ва осуда ҳаёти, бахт-у саодати мард ва баҳодир фарзандларниниг садоқатига, жасоратига боғлиқ. Жаҳондаги ҳар бир ота-она, ҳар бир халқ катта умидлар билан фарзанд ўстирар экан, уларнинг аввало мард ва ботир, ўз уйи ва юртини ҳимоя этишга қодир инсонлар бўлиб вояга етишини истайди. Дунё халқларининг эртаклари, қўшиқ ва достонларига, оналар томонидан айтиладиган аллаларига эътибор берадиган бўлсак, уларда мардлик ва қаҳрамонлик асосий мавзу эканига ишонч ҳосил қиламиз. Масалан, бизнинг миллий достонларимиз қаҳрамонлари Рустами достон, Алпомиш, Суҳроб, Сиёвуш, Жамшид, Баҳром, Фарҳод каби алп паҳлавонлар дунёдаги кўпгина халқлар учун мардлик ва ботирлик тимсолига айланган. Оналаримизнинг аллаларида қадим-қадим замонлардан бошлаб ўгил болалар «арслоним», «паҳлавоним», «Алпомишим» деган сўзлар билан эъзозланган. «Уч-оғайни ботирлар», «Семурғ ва Бунёд», «Тохир ва Зуҳра» каби эртакларимизда, «Алпомиш», «Гўрўғли», «Кунтуғмиш» сингари достонларимизда мардлик ва эзгулик энг юксак инсоний фазилат сифатида куйланади. Буларнинг барчаси халқимиз учун фарзандларини ҳеч нарсадан қўрқмайдиган, ота-онаси, оиласи, эл юртининг шон-у шарафи, обрў-эътиборини сақлаш йўлида ҳамма нарсага қодир инсонлар қилиб тарбиялаш энг буюк, мақсад болиб келаётганидан далолат беради. Шу руҳда тарбия топган Алп Эртўнға (Афросиёб), Темур Малик, Жалолиддин Мангуберди, Амир Темур каби кўплаб аждодларимиз ўз Ватанини муносиб ҳимоя қилишга қодир эканини тарихда неча бор исботлаб берган. Ҳеч шубҳасиз, шундай улуғ зотларнинг шонли ҳаётлари биз — авлодлар учун мардлик ва Ватанга садоқат намунаси бўлиб хизмат қилади. Биринчи Президентимиз Ислом Каримов эл-юртимизнинг бой мероси, жумладан, «Алпомиш» достонининг ёш авлод тарбиясидаги беқиёс аҳамиятини таъкидлаб, қуйидаги фикрларни билдирган эдилар: «Халқимизнинг енгилмас баҳодири — Алпомиш тимсолида биз Ватанимизни ёмон кўзлардан, бало-қазолардан асрашга қодир, керак бўлса, бу йўлда жонини ҳам фидо қилишга тайёр азамат ўғлонларимиз — бугунги алпомишларнинг маънавий қиёфасини кўрамиз». Биз, ёш авлод вакиллари Биринчи Президентимиз Ислом Каримовнинг ушбу юксак ишончларини оқлаш учун халқимиз хизматига доимо тайёр бўлмоғимиз зарур.\nБугунги нотинч ва мураккаб замонда юртимиздаги тинчлик ва барқарорликни сақлаш, халқ фаравонлигини таъминлаш жуда катта меҳнат ва масъулиятни талаб қилади. Бунинг учун ҳар бир юрт фарзанди ўзини шу юрт тақдирига дахлдор эканлигини қалбдан хис қилган ҳолда ўзининг жамиятдаги вазифаларини тўла адо қилмоқликлари лозим. Зеро, Ватанга хизмат шу юрт фарзандиман деган ҳар бир ўғил - қиз учун энг олий саодатдир.\nДругие материалы в этой категории: « Омонатдорлик – инсон зийнати\tУйқу – неъмат »


Карате бўйича 5 карра қора белбоғ соҳиби бўлган ягона ўзбек (тўплам)\n- Карате бўйича 5 карра қора белбоғ соҳиби бўлган ягона ўзбек (видео)\n- Осиё 10 ноябрь. Роллс-Ройс компаниянинг юқори лавозимли xодимлари қозоғистонлик амалдорларига пора берганликларини тан олишди. Ўзбекистон масжидларида азон яна овоз кучайтиргичда айтилмоқда. Туркманистон президенти куч ишлатар идораларнинг раҳбарлари учун машғулот ўтказди (видео).\n- Бахти Ташкентский учун Москвадаги СИЗОда ўзбек маҳбусларидан "тўёна" йиғилди. (видео)\n- Трампга кўра, у солиқ ислоҳотидан фойда кўрмайди. Адлия вазирлиги Time Warner CNNни сотишиши истайди//«Россия троллари» томошабинлар диққатини Дональд Трампнинг жанжалларидан тортмоқда. (Директ видеоси)\n- Қирғизистон ва ЕИ ўзаро ҳамкорликни муҳокама қилдидар. (Директ видеоси)\n- Ўлим, жинниxона ва қочқинлик. Юзлаб россиялик сноуденларининг ачинарли тақдири. (Бугунги кун видеоси)\n- Татаристонда айбланувчи ўзини томдан ташлаб юборишга олиб келган полициядаги қийноқларни тергов қилишмоқда. (Бугунги кун видеоси)\n- Америкаликлар тожикистонлик қутқарувчилар учун кимёвий ҳимоя бўйича машғулотлар ташкил қилишди. (Бугунги кун видеоси)\n- НАТОнинг учта янги штаби. Альянс нимага тайёргарлик кўрмоқда. (Бугунги кун видеоси)\n- Порошенконинг вертикали: президент энди ҳокимларни ўзи тайинлайди. Россияда бўлгани каби. (Директ видеоси)\n- Митингни томоша қилиш: 250 минг рубль. Питерда суд рекорд даражадаги жарималарни тайинлади. (Бугунги кун видеоси)\n- Дональд Трамп Xитой раҳбари Си Цзиньпин билан музокаралар олиб бормоқда. (Директ видеоси)\n- Қандай қилиб тўламай туриб бир пиёла шўрва олиш мумкин. (Бугунги кун видеоси)\n- Ридли Скоттнинг янги фильмидан Спейси билан олинган барча саҳналарни олиб ташлашади. (Директ видеоси)\n- Владикавказдаги машҳур "Балц" кафеси. (фотогалерея)\n- Доғистон болалари. (фотогалерея)


— Турмушга чиққанимга 23 йилдан ошди. Ҳозир 19 ёшли ўғлим бор. Яқинда коллежни тамомлайди. Эрим эса қиморга берилиб кетди. Аввалига телевизор, магнитофон каби майда буюмларни, кейин бутун бошли уй-жойимизни сотиб юборди. Ҳар куни ичарди, уйимиздан жанжал аримай қолган, рўзғоримиздан барака учган. Бундан етти-саккиз йил аввал чет давлатларга ёнғоқ юбориб, тирикчилик қиларди. Бир-икки молини чегарадан ўтказолмагач, бинойидек ишини ташлаб, бекорчиликка ўтиб олди. Топиш-тутиши яхши эди. Ўша пайтларда ҳам ичиб турарди, яқин йиллардан бошлаб ароққа муккасидан кетди. Аксига олгандек ёмон одамларга ҳам қўшилиб қолди. Улфатлари ҳам пул топиб турганида «жўрам», «ошнам» деб кириб келаверишарди, уйимиз сотилиб, бор-будимиздан ажралганимиздан кейин қорасини ҳам кўрсатмай, йўқ бўлиб кетишди. Ўзим остона ҳатлаб кўчага чиққан аёл эмасдим. Эрим рухсат бермасди-да. Ҳатто кийим-кечагимни ҳам турмуш ўртоғим келтириб берарди. Йилда бир-икки марттагина онамникига боришимни айтмаганда, доим уйда ўтирганман. Шу сабабли қўлимда тайинли ишим ҳам, ҳунарим ҳам йўқ. Турар жойимиз сотилганидан кейин отамникига қайтдим, ўғлим билан эрим эса қайноғамнинг уйида яшашаяпти. Турмуш ўртоғимнинг менга қўл кўтаргани-ку майли, ўғлимни ҳам ўз ҳолига қўймайди. Овқати ёки кир-чири вақтида тайёр бўлмаса, заҳарини дарров болага сочади. Боламга зарар етказмасин деб, юрак ҳовучлаб ўтираман. Уй-жойимдан айрилганим, элу юртнинг олдида бош кўтаролмай қолганим ҳам бир нави, шу инсон билан ўтказган умримга ачинаман. Ҳозир кафеда идиш-товоқ ювиб, кун кўраяпман. Олти хонали уйда уч нафар укам хотин, бола-чақалари билан яшайди. Камига мен ҳам тор уйга тиқилиб олдим. Яқин орада ўғлим билан пойтахтдан бир уй ижарага олиб яшаш ниятимиз бор. Лекин қиморбоз эрим шу ердан ҳам бизни топиб, ҳаловатимизни бузишидан қўрқаяпман. Хабар бермай кетай десам, боламнинг отаси, кўришиб туришига қаршилик қилолмайман. Бир кун, барибир, ажрашишимни сезиб турибман, бироқ биринчи қадамни қўйишга иккиланаяпман…


КХДР vs АҚШ: Даҳанаки жанг давом этади, вазият эса таранглашмоқда\n18:12 / 14.04.2017\nКХДР раҳбарияти АҚШ агрессиясига қарши авиазарбалар нишонларини маълум қилди. Вашингтон Шимолий Кореяга қарши ҳужум қилгудек бўлса, КХДР Америка ҳарбий базалари ва Сеулдаги президент саройини нишонга олади. Бу ҳақда Корея халқ армияси бош штаби вакилининг баёнотида сўз юритилган.\n"Барча сиёсий, иқтисодий ва ҳарбий фитналар бизнинг армиямиз ва халқимизнинг ўта қучли жавоби билан барбод бўлади", — дейилади КМТА орқали тарқатилган баёнотда\nБош штаб вакилининг қайд этишича, КХДР қуруқлик, денгиз ва ҳаводан превентив зарбалар беради.\nЭҳтимолий зарбалар берилувчи нишонлар сифатида АҚШнинг Осан, Кунсан, Пёнтекдаги базалари, Жанубий Корея президентининг "Чхонвадэ" қароргоҳи кўрсатилган. Бундан ташқари, у КХДР ракеталари Американинг Япониядаги базалари ҳамда АҚШнинг ўзига қаратилганини унутмасликка чақирган.\nШунингдек, шимолий кореялик ҳарбийлар Американинг "Карл Винсон" авиаташувчисини ҳам ёддан кўтаришмайди.


Жиноят ишлари бўйича Тошкент вилояти судида Ўзбекистон Республикаси Жиноят кодексининг бир нечта моддаларида назарда тутилган жиноятларни содир этганликда айбланган судланувчи Аҳмаджон Турсунбоев ва бошқа шахсларга нисбатан жиноят ишининг тергов билан якунланган қисмини кўриб чиқиш бўйича суд жараёни ниҳоясига етди.\n12 вольт электр энергиясидан 220 ёки 380 вольт қувват олиш мумкинми? Бунинг иложи йўқ, дейишга шошилманг. Ислом Каримов номидаги Тошкент давлат техника университети катта илмий ходими, техника фанлари номзоди Абдиназар Нурматов томонидан яратилган инновацион қурилма ана шундай имконияти алоҳида қимматга эга. яна бир эътиборли жиҳати, у тўлиқ муқобил энергия ҳисобига ишлайди.\nПрезидентимиз Шавкат Мирзиёев жойларда ижтимоий-иқтисодий ислоҳотларнинг бориши, амалга оширилаётган бунёдкорлик ва ободонлаштириш ишлари билан танишиш, халқ билан мулоқот қилиш мақсадида шу йил 16-17 февраль кунлари Бухорода бўлдилар. Юртбошимизнинг бу галги ташрифи вилоятимиз ижтимоий-иқтисодий, маънавий қиёфасини янада юксалтиришга қаратилган ҳаётбахш ғоялар ила йўғрилгани билан аҳамиятлидир.\nЎзбекистон Республикаси Товар хомашё биржаси биржаси “Play-mobile” контент-провайдер билан биргаликда мижозларни SMS-хабарлаш бўйича бир қатор лойиҳаларни жорий қилди.\nСудларда сансалорлик барҳам топиши учун қандай чоралар кўрилмоқда?\nСир эмаски, яқин-яқингача фуқароларимиз судларга мурожаат этишда турли бюрократик ҳолатларга дуч келар, содда қилиб айтганда, мазкур идораларда кузатилиши мумкин бўлган оворагарчилик, сансалорлик ва қоғозбозликлардан безиб қолганди. Бу эса жамиятда одил судловга, қонун ҳамда адолат устуворлигига бўлган ишончга путур етказиши табиий эди.\nСахифа 9, барчаси 379


ТОШКЕНТ, 11 авг - Sputnik. Бундан 41 йил олдин миллионлаб ўзбек футбол ишқибозлари учун энг катта фожиа юз берди.\nСпорт вазирлиги маълумотларига кўра, 1979 йил 11 август куни Тошкентнинг "Пахтакор" жамоаси СССР Олий Лигасининг навбатдаги турида иштирок этиш учун Тошкент-Гурьев-Донецк-Минск рейси билан Минскка учиб кетди. Аммо терма жамоа аъзоларига навбатдаги мусобақада қатнашиш насиб этмади.\nСалкам ярим аср олдин, шу кунда Украинанинг Днепродзержинск шаҳри атрофида 8,4 минг метр баландликда иккита Ту-134 самолёти тўқнашиб кетди. Унда иккала рейсда 175 киши ҳалоқ бўлгани маълум. Улар қаторида "Пахтакор"нинг 17 нафар футболчиси ҳам бор эди.\nПресс-служба Министерства спорта и физической культуры\nКоманда футболистов "Пахтакор-79"\n"Пахтакор-79" футбол жамоаси аъзолари\n• Михаил Иванович Ан, 26 ёш, ярим ҳимоячи\n• Владимир Иванович Федоров, 23 ёш, ҳужумчи\n• Олимжон Масалиевич Аширов, 24 ёш, ҳимоячи\n• Равиль Рустамович Агишев, 20 ёш, ҳимоячи\n• Константин Александрович Баканов, 24 ёш, ярим ҳимоячи\n• Юрий Тимофеевич Загуменных, 32 ёш, ҳимоячи\n• Александр Иванович Корченов, 30 ёш, ярим ҳимоячи\n• Николай Борисович Куликов, 26 ёш, ҳимоячи\n• Владимир Васильевич Макаров, 32 ёш, ярим ҳимоячи\n• Сергей Константинович Покатилов, 28 ёш, дарвозабон\n• Виктор Николаевич Чуркин, 27 ёш, ҳужумчи\n• Сирожиддин Аҳмедович Базаров, 18 ёш, ҳужумчи\n• Шухрат Мусинович Ишбутаев, 20 ёш, ҳужумчи\n• Владимир Валиевич Собиров, 21 ёш, ҳужумчи\n• Идгай Борисович Тазетдинов, 46 ёш, мураббий\n• Владимир Василевич Чумаков, 46 ёш, шифокор\n• Мансур Иномжонович Толибжонов, 35 ёш, маъмур\nЎшандан бери СССРдаги энг муваффақиятли футбол жамоаларидан бирининг ҳалоқ бўлган футболчилари хотирасига бағишлаб ҳар йили учрашувлар ва турли мусобақалар ўтказилиб келади.\nБу йил коронавирус пандемияси ва жорий этилган карантин режими туфайли ушбу тадбир ўтказилмади. Аммо ўз ўйинлари билан миллионлаб мухлисларни хурсанд қилган ва республикада футбол ривожига катта ҳисса қўшган ёш йигитларнинг хотираси кўплаб ўзбекистонликларнинг қалбида абадий қолади.\n2019 йилда Тошкентдаги Боткин қабристонида 40 йил олдин авиаҳалокат қурбони бўлган Ўзбекистоннинг "Пахтакор" жамоаси аъзоларини хотирлаш маросими бўлиб ўтди. Учрашувда, шунингдек, Тошкентнинг "Пахтакор" жамоасида ўйнаган таниқли футболчи Василис Хадзипанагис ҳам иштирок этди. У СССР терма жамоаси таркибида ўйнаган, кейин эса Грецияга кўчиб кетиб, ўз мамлакатидаги энг машҳур футболчи бўлди.


Муроджон Азимов мактаб битирувчиларига олтин ва кумуш медалларни топширди\nЎзбекистон 11:10 / 23.06.2022 5772\nБугун ёшлар учун барча имкониятлар эшиги очиқ, - деди вилоят ҳокими Муроджон Азимов. - Мана 11-синф битирувчиларининг 608 нафари муддатидан олдин талаба бўлиш бахтига муяссар бўлишгани ҳам бугун бизда таълимга, халқаро таълимни қўллаб-қувватлашга эътибор кучайганидан дарак беради. Шунингдек, нуфузли ОТМлар билан ҳамкорлик натижасида 285 нафар битирувчилар муддатидан олдин Британия менежмент университети талабаси бўлгани ҳам фарзандларимиз келажагини белгилаб беради.\nАйтиш лозимки, битирувчиларини олий таълимга қамраб олиш борасида мактаб ва ота-она ҳамкорлиги кучайди. Бу аллақачон ўз натижасини ҳам бера бошлади. Масалан, 2021 йилда 48 248 нафар битирувчидан 9 087 нафари (18,8 фоиз) олий таълим муассасаларига қабул қилинган. Бу кўрсаткич сўнгги уч йилда 3,4 баробарга ёки 8,2 фоиздан 18,8 фоизга (10,6 фоиз) ошган.\nБирорта ҳам битирувчиси олий таълим муассасаларига кирмаган мактаблар сони сўнгги уч йилда 7,7 баробарга камайган.\nМаълумот ўрнида, вилоятда жорий ўқув йилида жами битирувчилар сони 96934 нафар бўлиб, улардан 11-синф битирувчилари сони 42825 нафарни ташкил этади. 11-синф битирувчиларининг 961 нафари олтин медал ва 221 нафари кумуш медал билан тамомлашди. 9-синф битирувчиларининг 2797 нафарига аъло даражали шаҳодатномалар берилди.\nҚашқадарё вилояти ҳокимлиги матбуот хизмати Ⓣ\n23:58 / 02.07.2022 3112


Миллий ахборот майдонида монополиянинг куни битди | ФайзБоғ\nЭлдор Асановнинг имло ҳақидаги таҳлилий мақоласи ва Шуҳрат Шокиржоновнинг ахборот соҳасидаги монополияга барҳам бериш зарурати юзасидан ёзган блогпостини катта қониқиш билан ўқидим. Ўз вақтида, эҳтимол, анча кечикиб айтилган рост гаплар.\nБу икки ҳолатни боғлайдиган жиҳатлар кўп. Авваламчи, Э. Асановнинг мақоласи, ҳеч қурса, шунга яқинроқ савиядаги мақола, аслида ўзини ахборот соҳаси монополи ҳисоблайдиган ЎзА каби ташкилотда босилиши керак эди. Халқ, зиёлилар муҳокамасида турган масалага бу қадар эътиборсизлик бош ахборот маҳкамасига ярашгулик иш эмас… Найласинки, ташкилотда масалани шу тарзда қўя оладиган, алоҳида журъатга, билим савиясига эга ходим йўқ.\nИккинчидан, халқ бир хилликдан аллақачон зериккан. Маълумки, тилни бойитадиган учта манба бор: ёзма адабиёт, оғзаки адабиёт, халқ тили. Бизнинг ЎзА эса халқ тилини менсимай қўйганига неча замонлар бўлган. Шу тариқа жонли тил билан адабий тил ўртасида катта жарлик ҳосил бўлган – бири-биридан жуда узоқ ифода услуби ва равиши.\n“Ҳар қандай жараён ҳаракатдаги назария” деган гап бор. Истайсизми-йўқми, жонли халқ тили барибир ҳар-ҳил назариялар-у қоидалардан устун келаверади. Азалдан шундай. Демак, мақолаларни, бир вақтлар мустабид Наполеон қонунларга ишора қилиб айтганидек, ўта тушунарсиз ва мавҳум услубда ёзиш фурсати битди. Чунки, энди ахборотни сақлаб ўлтириш, беркитиш, исталган тарзда талқин этиш, кишилар шаштини сўндирадиган алфозга тақдим этиш, агар буни жуда хоҳлашган тақдирда ҳам, имконсиз бўлиб қолди. Бу куннинг қизғин ижтимоий-сиёсий воқеликлари ҳамманинг назарида, виртуал муҳокамалар замонида, халқнинг ўзи ёппасига ахборот тарқатувчига айланган паллада содир бўлмоқда.\nШоир Баҳром Рўзимуҳаммаднинг китобига германиялик олима ёзган сўзбошида “тилнинг чарчаганлиги” деган иборани ўқигандим. Унинг қайд этишича, модернистик оқимлар, ноодатий ифода услублари тилга нисбатан ғирром, ўринсиз сиёсат қўлланилган маконда кўпроқ қадрланар, пайдо бўлар экан.\nҲар касалнинг ўз шифоси бор, дейдилар. Айни мана шундоқ кунларда фуқаролик журналистикаси – блогерлик кенг тарқалгани, одамларда катта қизиқиш уйғотгани ана шу фактор туфайли бўлса керак. Ахир, одамлар мукаммал мужмализмни эмас, содда, халқчил ифодани, оддийликни соғинган…\nЖаноб Шокиржоновнинг фикрларига икки юз фоиз қўшиламан. Мана бир оддий мисол. Президент, айтайлик, S вилоятига ташриф буюрди. Вилоят нашрлари, вилоятнинг барча туман ва шаҳарларида мавжуд бошқа нашрлар мазкур ташрифни илҳақлик, мунтазирлик билан кутишади. Ўзгача руҳий тайёргарлик бўлади. Давлат раҳбари келиб, объектлар билан танишади. Кўп яхши гаплар бўлади. Бироқ, бу тафсилотларни маҳаллий нашрларда, маҳаллий аудитория учун мослаб ёритишга аллақандай сирли тарзда рухсат берилмайди. Кейин улар уйқудан қизаринган кўзини ишқалаб, ЎзА якунини кутишади. Бир маҳал келади ўша зорманда ахборот. Қарасанг, шу қадар биқиқ, умумий, мужмал, қисқа бўладики, Баҳром Назаровнинг қўшиғини ҳиргойи қилиб юборганингни билмай қоласан: “Наҳотки, наҳотки, наҳотки…”\nЭнг асосийси, мана шу ташриф давомида фақат вилоят, туман, шаҳар аҳолиси учун алоҳида аҳамият ва қизиқишга эга, кенгроқ шарҳлаш мумкин бўлган ўринлар мавжуд бўлади. Бироқ, бу билан кимнинг неча пуллик иши бор…\nУмуман, бу оркестрни, ажабтовур томошани ким бошқараяпти, деган савол бор менда. Хуллас, миллий тарихимизда ҳеч қачон кўрилмаган воқелик билан юзлашиб турибмиз – халқ ҳамма замонлардагидан ҳам ахборотга ташна. Воқелик ва ижтимоий кайфиятни бир маромда ушлаб туриш борасида, малакали журналистларга, турфа қарашларга бу қадар эҳтиёж аввал бўлган эмас…\nЭлдор Асанов каби мулоҳазали, гўзал халқчил ифода услубига эга бўлган филологлар кўпайишини, демократик, либерал қарашлар устиворлиги йўлида курашаётган, жамоатчилик назоратини ўрнатишда давлатга елка тутаётган журналист дўстларимиз ғайрати сўнмаслигини Яратгандан сўрайман.\nАйнан мана шундай фикри тиниқ ва қалами ўткир, журъатли зиёлилар Президент командасининг ҳақиқий аъзоларидир, дегим келади…\nХалк таьлими вазирлиги бошчилигида мактаблар хурматли Президентимизни алдашди. Аслида ота она эмас, факат Оналар мажлиси утказишди. У хам сохта суровномалар асосида\nХТВ мажлисига Хоразмдан 5 та мактаб директорини 10 синфга давогар йук деганлиги сабабли ишдан олишганмиш. Шу сабабли мактаб директорлари куркканидан мажбурий 9-синф ларни коллежлар е»пилди деб хужжатларни кайтаришди\nМактабларни суровномасини бирма бир текшириш керак. 50 фоизи ….\nБеҳзод ака тўғри гаплар айтдингиз!


Шавкат Мирзиёев Навоийга ташрифини якунлаб, Тошкентга қайтиб келди\nШавкат Мирзиёев Навоийга ташрифини якунлаб, Тошкентга...\n13.03.2019 19:22 0 1428\nПрезидент Шавкат Мирзиёев ҳудудларнинг ижтимоий-иқтисодий ривожи, аввалги вазифалар ижроси билан танишиш, янги истиқболли лойиҳаларни белгилаш мақсадида Навоий вилоятига амалга оширган ташрифини якунлаб, Тошкентга қайтиб келди. Бу ҳақда давлат раҳбари матбуот хизмати хабар берди.\nТашриф давомида президент Нурота туманидаги «Мармаробод» корхонасида тоғ жинсларидан маҳсулот ишлаб чиқариш жараёни билан танишди. Нуротадаги тарихий қадамжони зиёрат қилди, бунёдкорлик ва ободонлаштириш ишларини кўздан кечирди, вилоятдаги қатор корхона фаолияти билан ҳам танишди. «Навоийазот»нинг янги объектларидаги бунёдкорлик ишлари билан танишди, қурувчилар, хорижлик инвесторлар билан мулоқот қилди.\nНавоий вилояти фаоллари иштирокида бўлиб ўтган йиғилишда вилоятни комплекс ривожлантиришга қаратилган долзарб вазифаларни белгилаб берди. Сўнг, вилоятдаги Давлат хизматлари маркази ва ички ишлар бўлимини бориб кўрди.


shayhontohur.tashkent.uz Shayhontohur.Tashkent.Uz - Хавфли Чиқиндиларни Йўқ Қилиш Устидан Назорат Кучайтирилади\nХавфли чиқиндиларни йўқ қилиш устидан назорат кучайтирилади - Бўлимга қайтиш\nУнда хавфли чиқиндиларни чегаралараро ташиш ва йўқ қилиш устидан назорат қилиш тўғрисидаги Базель Конвенцияси доирасидаги мажбуриятларнинг Ўзбекистон томонидан бажарилиши ҳолати юзасидан маълумот берилди.\nБугунги кунда 183 давлат аъзо бўлган Базель конвенциясига Ўзбекистон 1995 йилда қўшилган. Конвенциянинг мақсади хавфли чиқиндиларни чегаралараро ташиш оқибатида атроф-муҳитга ва инсон саломатлигига зарар хавфини камайтириш устидан назорат олиб боришдан иборат. Шунингдек, миллий манфаатлар ҳимоясини таъминлаш, халқаро меъёрлар ва қоидаларни интеграциялаш, чиқиндилар билан боғлиқ ишларни амалга ошириш соҳасидаги қонун ҳужжатларини такомиллаштиришдир.\nБазель конвенцияси ижросини таъминлаш мақсадида Ўзбекистон Республикасида хавфли чиқиндиларни чегаралараро ташиш ва уларни экологик хавфсиз бошқариш соҳасида тегишли ҳуқуқий база яратилган. Хусусан, 2002 йилда Ўзбекистон Республикасининг “Чиқиндилар тўғрисида”ги қонуни қабул қилинган. Чиқиндиларнинг одамлар ҳаёти ва соғлиғига, атроф-муҳитга зарарли таъсирининг олдини олиш, чиқиндилар ҳосил бўлишини камайтириш ва улардан хўжалик фаолиятида оқилона фойдаланилишни таъминлашга қаратилган бир қатор норматив-ҳуқуқий ҳужжатлар қабул қилинган. Мамлакатимизда Базель конвенциясининг қоида ва талаблари бажарилиши бўйича масъул, ваколатли давлат органи сифатида Ўзбекистон Республикаси Экология ва атроф-муҳитни муҳофаза қилиш давлат қўмитаси белгиланган.\nТадбирда хавфли чиқиндиларни чегаралараро ташиш оқибатида атроф-муҳитга ва инсон саломатлигига зарар хавфини камайтириш борасида қилинаётган ишлар таҳлил қилинди. Хавфли чиқиндиларни бошқариш соҳасидаги қонун ҳужжатларини такомиллаштириш, халқаро меъёр ва қоидалар билан интеграциялаштириш, миллий манфаатларни ҳимоя қилишни таъминлашга доир фикрлар билдирилди. Инсон саломатлиги ва атроф-муҳитга салбий хавф ва таҳдидларни камайтириш бўйича тавсиялар ишлаб чиқилди.\nЭкология ва атроф-муҳитни муҳофаза қилишда чиқиндиларни экспорт, импорт, транзит ва ташиб ўтиш муҳим аҳамият касб этади. Шундан келиб чиқиб, Базель конвенциясида белгиланган мезонларга мувофиқ, хавфли, деб ҳисобланган, инсон саломатлиги ва атроф-муҳитга хавф туғдирадиган чиқинди билан боғлиқ ишларни амалга ошириш соҳасидаги муносабатларни тўлиқ тартибга соладиган янги таҳрирдаги “Табиатни муҳофаза қилиш тўғрисида”ги, “Чиқиндилар тўғрисида”ги Ўзбекистон Республикаси қонунлари ва бошқа норматив-ҳуқуқий ҳужжатларни ишлаб чиқиш лозим. Депутатларнинг бу борадаги фикр-мулоҳазалари тингланди.


жамиятга қарашли улуш у жамиятга ўтган кундан эътиборан бир йил ичида тақсимланмаган ёхуд сотилмаган бўлса .\nдавлат божи тўланганлиги ҳақидаги маълумотлар ёки банк тўлов ҳужжатининг нусхаси .\nДейлик, МЧЖ устав фонди 150 000 минг сўмни ташкил этади, шу жумладан:\n40%и – юридик шахснинг улуши (60 000 минг сўм);\n60%и – жисмоний шахснинг улуши (90 000 минг сўм).\nҲисобот санасида корхонанинг бухгалтерия баланси:\nСумма (минг сўмда)\nТақсимланмаган фойда (зарар)\n– 39 300\nСоф активлар = 400-сатр – 770-сатр = 480-сатр = 165 100 – 54 400 = 110 700 минг сўм.\nСоф активлар 39 300 минг сўмлик (150 000 – 110 700) қопланмаган зарар суммасига УФдан кам. МЧЖ муассислари УФни ушбу суммага уларнинг улушларига мутаносиб равишда камайтириш ҳақида қарор қабул қилдилар.\nУФнинг янги миқдори 110 700 минг сўмни (150 000 – 39 300) ташкил этади, шу жумладан:\n40%и – юридик шахснинг улуши (44 280 минг сўм);\n60%и – жисмоний шахснинг улуши (66 420 минг сўм).\nМЧЖ таъсис ҳужжатларидаги ўзгартиришлар рўйхатдан ўтказилган санадаги бухгалтерия проводкалари:\nУФ МЧЖ иштирокчилари улушларининг номинал қийматини камайтириш йўли билан камайтирилди (иштирокчилар кесимида)\nУФ қопланмаган зарар суммасига камайтирилганда корхона учун ҳам, МЧЖ иштирокчилари учун ҳам солиқ оқибатлари юзага келмайди».\nУстав фондига аввал қўшилган асосий воситаларни сотиш мумкинми


Неймар: Месси менинг кумирим. У билан бирга ўйнашдан хурсандман" / CHAMPIONAT.asia\nНеймар: Месси менинг кумирим. У билан бирга ўйнашдан хурсандман"\n"Барселона" ҳужумчисига айланган Неймар янги жамоадаги дебют учрашувидан олган таассуротлари билан ўртоқдашди.\nНеймар Полшанинг "Лехия" клубига қарши ўртоқлик учрашувининг 79-дақиқасида майдонга тушди.\n"Орзуйим амалга ошди. Оптимал формамни тиклаб олишим учун манга яна бироз вақт керак деб ўйлайман. Мен "Барселона"да Мессидек буюк футболчи билан ўйнашимдан хурсандман. У менинг кумирим. Мен "Барселона"га ёрдамим тегиши учун бор имкониятларимни ишга соламан", деди Неймар ўйиндан сўнг.\nЭслатиб ўтамиз, ушбу ўйин 2:2 ҳисоби билан якун топди. Ўйинда "Барселона" икки бора ҳисобда ортда боришларига тўғри келди. "Лехия" такибида Ярослав Бьенюк ва Пётр Гжелчак голларга муаллифлик қилган бўлсалар, каталонияликлардан Серхи Роберто ва Леонель Мессилар тўп киритишди.


Коронавирусга қарши курашиш учун сарфланаётган маблағлар миқдори маълум қилинди - UzNews.uz\nКоронавирусга қарши курашиш учун сарфланаётган маблағлар миқдори маълум қилинди\nИнқирозга қарши курашиш жамғармаси маблағлари ҳисобидан коронавирусга қарши курашиш бўйича тадбирларни молиялаштиришга 907 млрд. сўм сарфланган.\nМолия вазирлиги 2020 йил 17 июль ҳолатига Инқирозга қарши курашиш жамғармаси харажатлари ҳақидаги маълумотни тақдим этди.\nҚайд этилишича, умумий харажатлар миқдори 6,4 трлн. сўмга тенг бўлди.\nЖумладан, коронавирусга қарши курашиш бўйича тадбирларни молиялаштиришга 907 млрд. сўм сарфланган.\nШундан, 375 млрд. сўм – шахсий ҳимоя, дезинфекция ва изоляция воситалари, тест (ПЦР) диагностикумлари, дори ва тиббий техника воситаларини ҳарид қилишга, 11 млрд. сўм – махсус автотранспорт воситаларини ҳарид қилиш учун йўналтирилган.\nБилдирилишича, 202 млрд. сўм - фуқароларни карантинда сақлаётган муассасалар ходимларининг иш ҳақи, озиқ-овқат, гигиена товарлари ва бошқа харажатларга, 25 млрд. сўм - жамоат жойларини дезинфекция қилиш харажатларига, 301 млрд. сўм - карантин тадбирларига жалб этилган ходимларга кунлик қўшимча тўловлар ва коронавирус инфекциясига чалинган беморларни даволаётган тиббиёт ва бошқа ходимларга махсус қўшимча рағбатлантириш тўловлари учун, 9 млрд. сўм - эпидемик ҳолат билан курашиш бўйича бошқа тадбирларга ажратилди.\nШифохоналар ва карантин мажмуаларини қуриш ва жиҳозлаш учун эса 684 млрд. сўм сарфланди.\nИжтимоий соҳага эса 2,2 трлн. сўм йўналтирилди. Бунда, 80 млрд. сўм - Касаба уюшмалари федерацияси кенгашига, кам таъминланган оилаларда яшовчи хотин-қизлар қўллаб-қувватлаш учун, 200 млрд. сўм - жамоат ишлари жамғармасига, банд бўлмаган фуқароларни вақтинчалик ишларга жалб қилиш учун, 311 млрд. сўм - ижтимоий нафақаларга, 24 млрд. сўм - “Тошкент метрополитени” ва “Тошшаҳартрансхизмат” ходимларига иш ҳақи тўловлари учун берилди.\nШунингдек, иқтисодиётни қўллаб қувватлашга – 2 трлн. сўм, сув таъминоти ва ирригация тадбирлари билан боғлиқ харажатларга – 602 млрд. сўм сарфланган.\nЖамғарманинг даромадлари ҳажми 7,44 трлн. сўмга тенг бўлди. Бунда, халқаро молиявий институтлар ва хорижий ҳукумат ташкилотларининг қарз маблағлари – 7,32 трлн. сўм, Ўзбекистон давлат бюджети маблағлари – 123,5 млрд. сўмни ташкил қилди.\nМолия вазирлигининг ҳисоботида, халқаро молия институтларининг маблағлари жалб қилингунга қадар давлат бюджетидан йўналтирилган 475 млрд. сўм маблағ давлат бюджети даромадларига қайта тиклангани маълум қилинмоқда.


«Хива – Туркий дунё маданият пойтахти» логотипи тасдиқланди\nТОШКЕНТ, 19 февраль. /«Дунё» АА/. 2020 йилда Хива шаҳри «Туркий дунё маданият пойтахти» логотипи тасдиқланди, деб хабар бермоқда «Дунё» АА мухбири Маданият вазирлиги манбасига таяниб.\nХалқаро туркий маданият ташкилоти – Турксой доимий кенгашининг 37-мажлисида 2020 йилда Хива шаҳри «Туркий дунё маданият пойтахти», деб эълон қилинган эди.\nТуркий дунё маданият пойтахти сифатида ҳар йили туркий тилли давлатлар шаҳарларидан бири танлаб олинади. Хива шаҳрига бу мақомни бериш таклифи Президент Шавкат Мирзиёев томонидан 2018 йил сентябрь ойида Қирғизистонда ўтказилган Туркий тилли давлатлар ҳамкорлик кенгашининг VI саммитида билдирилган эди.\nМазкур мақом Турксой халқаро маданияти ташкилоти томонидан берилади. Ташкилот Озарбайжон, Ўзбекистон, Қозоғистон, Қирғизистон, Туркия, Туркманистон иштирокида 1993 йил 12 июль куни ташкил топган. Ҳозирги кунда ушбу ташкилотга 6 та мамлакат аъзо. Унинг бош қароргоҳи эса Туркиянинг Анкара шаҳрида жойлашган.\nИспан ҳунармандлари Қўқондаги Халқаро ҳу...\nЎзбекистонда ўтказилаётган йирик халқаро тадбирлар мамлакатимизнинг савдо-иқтисодий, сармо...\nТошкент фотосуратлар уйида таниқли ижодк...\nТошкент фотосуратлар уйида таниқли ижодкор Ренате Графнинг фотосуратлар кўргазмаси очилди...\nТеатр ва кино соҳасида Туркия билан ҳамк...\nЎзбекистон давлат санъат ва маданият институтига Туркия Республикасининг Ўзбекистондаги эл...


Челябинск метеорити ергача 1,2 млн йил учган - Darakchi\nДУНЁ 06.12.2013, 16:07\nШу йил 15 февраль куни Россиянинг Жанубий Урал ҳудудига тушган болид йирик астероиднинг бир қисми бўлган.\nУ ҳозир ҳам Қуёш тизимида айланиб юрган бўлиши мумкин. Метеоритнинг ўзиЕргача 1,2 миллион йил учган. Хельсинки университетининг олими Микаель Гранвик ана шундай маълумотларни эълон қилди, деб ёзади Финляндия ОАВ.\nТадқиқотчи ерга тушган метеоритнинг траекториясини суперкомпьютер ёрдамида ҳисоблаб чиқди ва у бошқа осмон жисмидан ажралиб тушган, деган хулосага келди. Хельсинки униврситети олимларининг фикрича, метеоритнинг ёши 4,5 миллиард йилни ташкил этади. Ушбу осмон жисми Марс ва Юпитер орасидаги астероидли камарда шаклланган.\nЯқинда ураллик олимлар болид парчасида темирнинг оксидланиш маҳсулотини, яъни занг топишган. Демак, унда бироз миқдорда намлик бўлган бўлиши мумкин. Геологларнинг сўзларига кўра, ушбу кашфиёт сув ердан ташқарида пайдо бўлгани ҳақидаги назарияни қисман тасдиқлаши мумкин. Хусусан, бу борадаги гипотезалардан бири бўйича айнан метеоритлар ва кометалар сувни Ернинг дастлабки миллионинчи йилларида олиб келган.\nБундан олдин олимлар Челябинск болидининг асосий параметрларини тавсифлаб ўтганди. Хусусан, метеорит чақнашидан ҳосил бўлган ёруғлик қуёшникидан бир неча марта каттароқ\nбўлган. Бунда максимал ёруғлик Ер юзасидан тахминан 30 км баландликда қайд этилган. Эксперт гуруҳининг ҳисоб-китобларига кўра, Челябинск метеоритининг энергияси тротил эквивалентида тахминан 500 килотоннани ташкил этган. Космик объектнинг диаметри эса 18